
ΒΟΥΛΗ ΤΩΝ ΕΛΛΗΝΩΝ 
ΠΕΡΙΟΔΟΣ Κ΄- ΣΥΝΟΔΟΣ  Γ΄ 
ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ	


   
Π Ρ Α Κ Τ Ι Κ Ο
(Άρθρο 40 παρ. 1 Κ.τ.Β.)

Στην Αθήνα, σήμερα, 31 Αυγούστου 2026, ημέρα Δευτέρα και ώρα 16.15΄, στην Αίθουσα της Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης υπό την προεδρία της βουλευτού-μέλους, κυρίας Σοφίας Βούλτεψη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εσωτερικών «Κύρωση της απόφασης (ΕΕ, Ευρατόμ) 2026/1296 του Συμβουλίου της 26ης Μαΐου 2026 για την τροποποίηση της πράξης περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία, που επισυνάπτεται στην απόφαση 76/787/ΕΚΑΧ, ΕΟΚ, Ευρατόμ του Συμβουλίου, της 20ής Σεπτεμβρίου 1976».
Στην Επιτροπή παρέστησαν ο Υπουργός Εσωτερικών, κ. Θεόδωρος Λιβάνιος, καθώς και αρμόδιοι υπηρεσιακοί παράγοντες.
[bookmark: _Hlk224055038][bookmark: _Hlk212808782]Η Προεδρεύουσα της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ. Αθανασίου Χαράλαμπος, Αντωνίου Μαρία, Βούλτεψη Σοφία, Ζεμπίλης Αθανάσιος, Καιρίδης Δημήτριος, Καλογερόπουλος Δημήτριος, Καππάτος Παναγής, Καραμπατσώλη Κωνσταντίνα, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη – Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Μπουκώρος Χρήστος, Νικολακόπουλος Ανδρέας, Οικονόμου Βασίλειος, Ράπτη Ζωή, Τριαντόπουλος Χρήστος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Λιακούλη Ευαγγελία, Μάντζος Δημήτριος, Μουλκιώτης Γεώργιος, Πάνας Απόστολος, Τσίμαρης Ιωάννης, Μανωλάκου Διαμάντω, Κανέλλη Γαρυφαλλιά (Λιάνα), Κομνηνάκα Μαρία, Κτενά Αφροδίτη, Γραμμένος Βασίλειος, Χήτας Κωνσταντίνος, Ακριώτου Θεοδώρα, Ξανθόπουλος Θεόφιλος, Παπαηλιού Γεώργιος, Κουρουπάκη Ασπασία, Οικονομόπουλος Τάσος, Κωνσταντοπούλου Ζωή, Ρούσσου Έλλη, Βαλτογιάννης Διονύσιος, Δημητροκάλλης Ιωάννης, Καραγεωργοπούλου Ελένη, Κατσιβαρδάς Χαράλαμπος, Σαρακιώτης Ιωάννης, Τζανακόπουλος Δημήτριος, Τσαπανίδου Παρθένα (Πόπη), Χρηστίδου Ραλλία και Ψυχογιός Γεώργιος.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Κυρίες και κύριοι συνάδελφοι, καλησπέρα σας. Καλή μας αρχή. 
Σήμερα, Δευτέρα 31 Αυγούστου, η Επιτροπή μας συνεδριάζει με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εσωτερικών «Κύρωση της απόφασης (ΕΕ, Ευρατόμ) 2026/1296 του Συμβουλίου της 26ης Μαΐου 2026 για την τροποποίηση της πράξης περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία, που επισυνάπτεται στην απόφαση 76/787/ΕΚΑΧ, ΕΟΚ, Ευρατόμ του Συμβουλίου, της 20ής Σεπτεμβρίου 1976».
Το νομοσχέδιο είναι σε μία συνεδρίαση, αυτή που κάνουμε τώρα. Εάν έχει κάτι να πει ο κύριος Υπουργός ως πρόλογο, αλλιώς να περάσουμε στους Εισηγητές. 
ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών): Όχι, κυρία Πρόεδρε.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Επομένως, δίνω τον λόγο στην Εισηγήτρια της Πλειοψηφίας από τη Νέα Δημοκρατία, την κυρία Κωνσταντίνα Καραμπατσώλη, για δέκα λεπτά. 
ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ (Εισηγήτρια της Πλειοψηφίας): Κύριε Υπουργέ, κυρία Πρόεδρε, κυρίες και κύριοι συνάδελφοι, με μεγάλη χαρά και τιμή βρίσκομαι σήμερα ενώπιον της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης ως Εισηγήτρια επί του σχεδίου νόμου του Υπουργείου Εσωτερικών, με τίτλο «Κύρωση της απόφασης (ΕΕ, Ευρατόμ) 2026/1296 του Συμβουλίου της 26ης Μαΐου 2026 για την τροποποίηση της πράξης περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία, που επισυνάπτεται στην απόφαση 76/787/ΕΚΑΧ, ΕΟΚ, Ευρατόμ του Συμβουλίου, της 20ής Σεπτεμβρίου 1976».
Με το νομοσχέδιο αυτό κυρώνεται η ως άνω απόφαση του Συμβουλίου, δια της οποίας τροποποιείται η πράξη περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία προς μία αναγκαία κατεύθυνση. Την ενδυνάμωση της θέσης της γυναίκας ευρωβουλευτού, τον σεβασμό του διττού ρόλου της ως πολιτικός και ως μητέρα και την εμπέδωση της ισότητας των φύλων στην πολιτική. 
Η πράξη υπέρ της εκλογής των μελών του Ευρωπαϊκού Κοινοβουλίου που επισυνάπτεται στην απόφαση 76/787 της Ευρωπαϊκής Κοινότητας Άνθρακα και Χάλυβα, Ευρατόμ του Συμβουλίου της 20ής Σεπτεμβρίου 1976, αποτελεί το βασικό και θεμελιώδες κείμενο που καθορίζει τις κοινές αρχές για τη διεξαγωγή των εκλογών για την ανάδειξη των αντιπροσώπων των κρατών μελών στο Ευρωκοινοβούλιο. 
Η ως άνω πράξη θεσπίστηκε το 1976. Ωστόσο, τέθηκε σε ισχύ την 1η Ιουλίου του 1978, αφού πρώτα επικυρώθηκε από όλα τα κράτη μέλη ως απαιτεί το άρθρο 223 της Συνθήκης για τη λειτουργία της Ευρωπαϊκής Ένωσης. Έκτοτε, ακολούθησαν αρκετές τροποποιήσεις με κυριότερες αυτές του 2002 και του 2018. Στην δε εθνική έννομη τάξη η διαδικασία ανάδειξης των ευρωβουλευτών διέπεται από τον νόμο 4255/2014, όπως συμπληρώθηκε πρόσφατα με τον νόμο 5083/2024. 
Σήμερα, λοιπόν, κυρίες και κύριοι συνάδελφοι, σύμφωνα με το άρθρο 223 της Συνθήκης λειτουργίας της Ευρωπαϊκής Ένωσης και το άρθρο 28 παράγραφος 1 του Συντάγματος, προχωράμε στην Κύρωση της ως άνω απόφασης του Συμβουλίου, δια της οποίας τροποποιείται το άρθρο 6 της πράξης αυτής, περί της εκλογής των μελών του Ευρωπαϊκού Κοινοβουλίου που ορίζει ότι τα μέλη του Ευρωπαϊκού Κοινοβουλίου ψηφίζουν με αυτοπρόσωπη παρουσία και προσέλευση, πράγμα που δυστυχώς καθιστά δυσχερή ή αδύνατη την αυτοπρόσωπη προσέλευση στις συνόδους ολομέλειας του Ευρωπαϊκού Κοινοβουλίου των μελών που είτε εγκυμονούν ή έχουν γεννήσει, ένεκα της επιβάρυνσης του οργανισμού τους από τον τοκετό, των αυξημένων αναγκών που συνοδεύουν τους πρώτους μήνες του παιδιού, σε συνδυασμό με τις ιδιαίτερα αυξημένες υποχρεώσεις που απαιτεί το αξίωμά τους. 
Ειδικότερα, με την προσθήκη της παραγράφου 1α στο άρθρο 6 της πράξης, δίνεται στα μέλη του Ευρωπαϊκού Κοινοβουλίου που εγκυμονούν ή έχουν γεννήσει η δυνατότητα να ασκούν το δικαίωμα ψήφου μέσω άλλου μέλους, το οποίο ενεργεί με πληρεξουσιότητα για μέγιστη περίοδο τριών μηνών πριν από την εκτιμώμενη ημερομηνία γέννησης του τέκνου και για μέγιστη περίοδο έξι μηνών μετά τη γέννησή του.
Περαιτέρω, στην παράγραφο 1β της απόφασης, ορίζεται, ότι οι γενικοί όροι εφαρμογής της παρέκκλισης θα καθοριστούν στο καθεστώς των μελών του Ευρωπαϊκού Κοινοβουλίου κατά τρόπο που να διασφαλίζει τις αρχές της διαφάνειας, της λογοδοσίας, της ιχνηλασιμότητας, της ασφάλειας δικαίου και της ακεραιότητας της ψηφοφορίας.
Τέλος, στην παράγραφο 1γ, προβλέπεται, ότι ειδικότερες διαδικαστικές ρυθμίσεις και την παραίτηση της παραγράφου 1α θα καθοριστούν στον κανονισμό του Ευρωπαϊκού Κοινοβουλίου.
Κυρίες και κύριοι συνάδελφοι, η παρούσα νομοθετική πρωτοβουλία δεν συνιστά μία ακόμη τυπική διαδικασία ή μια ακόμη γραφειοκρατική προσαρμογή, αλλά ένα ουσιαστικό βήμα προς την εμβάθυνση της ουσιαστικής δημοκρατίας και της άρσης των ανισοτήτων στην καρδιά των ευρωπαϊκών θεσμών. Η συγκεκριμένη τροποποίηση εισάγει επιτέλους μια απολύτως αναγκαία μεταρρύθμιση για τη γυναίκα ως ευρωβουλευτή. Εισάγονται ρυθμίσεις που προστατεύουν τη μητρότητα στην πολιτική ζωή δίνοντας τη δυνατότητα με τη συγκεκριμένη εξαίρεση στις ευρωβουλευτές που είτε εγκυμονούν είτε έχουν πρόσφατα γεννήσει να ασκούν τα κρίσιμα καθήκοντά τους μέσω πληρεξουσίου.
Έως και σήμερα, δυστυχώς, οι γυναίκες ευρωβουλευτές, έρχονταν αντιμέτωπες με το δίλημμα να αφήσουν σε δεύτερη μοίρα τη μητρότητα ή να στερηθούν τη δυνατότητα να εκφράσουν τη φωνή τους με την ψήφο τους σε κρίσιμες διαδικασίες και ψηφοφορίες. Την αδικία αυτή διέγνωσε το Συμβούλιο της Ευρώπης, το οποίο έχοντας λάβει υπόψη, ότι οι πολιτικές για την ισορροπία μεταξύ προσωπικής και επαγγελματικής ζωής θα πρέπει να συμβάλλουν στην επίτευξη ισότητας των φύλων, προάγοντας τη συμμετοχή των γυναικών που είναι μητέρες στην πολιτική, αποφάσισε την τροποποίηση της πράξης περί της εκλογής των μελών του Ευρωπαϊκού Κοινοβουλίου.
Με την εν λόγω τροποποίηση, η ίδια η Ευρωπαϊκή Ένωση αναγνωρίζει ότι η μητρότητα δεν είναι και δεν πρέπει να είναι εμπόδιο για την πολιτική σταδιοδρομία μιας γυναίκας. Οι γυναίκες δεν πρέπει να αναγκάζονται να επιλέγουν ανάμεσα στη μητρότητα και στην ενεργό συμμετοχή στα κοινά. Γι’ αυτό και δημιουργούνται οι θεσμικές προϋποθέσεις για να συνδυάζονται και οι δύο αυτοί ρόλοι.
Το σημερινό νομοσχέδιο αποτελεί, δηλαδή, ένα μέτρο στήριξης της παρουσίας των γυναικών στην πολιτική σκηνή ούτως ώστε σε αυτές να δοθεί δυνατότητα συμβιβασμού και συνδυασμού της μητρότητας με την ενεργή συμμετοχή στην πολιτική. Η δυνατότητα άσκησης του δικαιώματος ψήφου μέσω πληρεξουσίου για περιορισμένο χρονικό διάστημα και υπό συγκεκριμένες προϋποθέσεις, όχι μόνο αναμένεται να έχει καθοριστική συμβολή στην υποβοήθηση των γυναικών στο διπλό καθήκον της μητρότητας και της συμμετοχής στο ευρωκοινοβούλιο, αλλά θα αποτρέψει και τον αποκλεισμό των μελών από κρίσιμες ψηφοφορίες κατά την περίοδο της εγκυμοσύνης και της λοχείας.
Περαιτέρω, η ως άνω ρύθμιση συνοδεύεται από τις απαραίτητες θεσμικές εγγυήσεις με την πρόβλεψη ότι οι γενικοί όροι εφαρμογής της θα διασφαλίσουν τις αρχές της διαφάνειας, της λογοδοσίας, της ιχνηλασιμότητας, της ασφάλειας δικαίου και της ακεραιότητας της ψηφοφορίας, ενώ οι λεπτομερείς διαδικασίες θα καθοριστούν στον κανονισμό του Ευρωπαϊκού Κοινοβουλίου. Οι ως άνω εγγυήσεις εξυπηρετούν τον δύσκολο στόχο της διασφάλισης, της διευκόλυνσης, της άσκησης των καθηκόντων των ευρωβουλευτών αλλά και τη διαφύλαξη της αξιοπιστίας και της νομιμότητας της κοινοβουλευτικής διαδικασίας.
Κυρίες και κύριοι συνάδελφοι, η ψήφος δεν αποτελεί απλά ένα δικαίωμα. Αποτελεί την πεμπτουσία της δημοκρατίας. Ο εκσυγχρονισμός των θεσμών με μέτρα στήριξης για τις γυναίκες και μητέρες εκπέμπει ένα σημαντικό μήνυμα. Η Ευρωπαϊκή Ένωση δεν είναι ένας απόμακρος γραφειοκρατικό μηχανισμός αλλά ένας θεσμός που κατανοεί τις ανάγκες της εποχής, αφουγκράζεται την αρχή της ισότητας των φύλων και δημιουργεί πολιτικές προς την κατεύθυνση αυτή. Τέτοιες πρακτικές φέρνουν κοντά και τους πολίτες στο Ευρωπαϊκό Κοινοβούλιο.
Συνοψίζοντας, το νομοσχέδιο ευθυγραμμίζει την εκλογική νομοθεσία της Ευρωπαϊκής Ένωσης με τις σύγχρονες κοινωνικές απαιτήσεις για ισότητα των φύλων στο εργασιακό και στον πολιτικό στίβο. Το νομοσχέδιο αυτό αποτελεί ένα θετικό και αναγκαίο βήμα για τον εκσυγχρονισμό της ευρωπαϊκής εκλογικής διαδικασίας, εστιάζοντας κυρίως στην έμφυλη ισότητα και την προστασία της μητρότητας. 
	Οι νέες ρυθμίσεις εμποδίζουν την αποδυνάμωση της γυναικείας εκπροσώπησης στο Ευρωπαϊκό Κοινοβούλιο, ενώ δίνουν τη δυνατότητα στις γυναίκες πολιτικούς να ανταποκριθούν στα μητρικά τους καθήκοντα χωρίς να στερούνται τα πολιτικά τους δικαιώματα ή να επηρεάζεται η θητεία τους. Άλλωστε η χώρα μας πρέπει και είναι υπέρμαχος των κοινωνικών πολιτικών, της αλληλεγγύης και της πλήρους ισότητας ευκαιριών. Η Κύρωση της απόφασης αυτής επιβεβαιώνει τη σταθερή μας προσήλωση στις ευρωπαϊκές αξίες, τους θεσμούς και την έμφυλη ισότητα στην πράξη. 
Θα πρέπει, λοιπόν, το εν λόγω νομοσχέδιο να γίνει δεκτό από άπασες τις πολιτικές δυνάμεις, διότι η στήριξη των δημοκρατικών θεσμών και η ενδυνάμωση της θέσης της γυναίκας στα κέντρα λήψης αποφάσεων, συνιστά αδιαπραγμάτευτο καθήκον μας. 
[bookmark: _Hlk239098713]ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ-Ειδική Αγορήτρια»): Κυρία Βούλτεψη, με συγχωρείτε. Επειδή μπήκαμε στα δύο λεπτά που είχε ξεκινήσει η κυρία Καραμπατσώλη. Εσείς, πώς προεδρεύετε και πού βρίσκονται ο Πρόεδρος και ο Αντιπρόεδρος της Επιτροπής;
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Τα γνωρίζετε αυτά.
ΖΩΗ ΚΩΝΣΤΑΝΤΟΠΟΥΛΟΥ (Ειδική Αγορήτρια- Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ»): Όχι, δεν τα γνωρίζω και θα πρέπει να ειπωθούν. 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Προεδρεύω επειδή απουσιάζουν ο Πρόεδρος και ο Αντιπρόεδρος. Μπορούν να προεδρεύσουν ο Πρόεδρος και ο Αντιπρόεδρος. Όταν αυτοί κωλύονται για κάποιο λόγο που δεν είμαι υποχρεωμένη να τον γνωρίζω.
ΖΩΗ ΚΩΝΣΤΑΝΤΟΠΟΥΛΟΥ (Ειδική Αγορήτρια-Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ»): Αλήθεια; Δηλαδή μπορεί να κωλύονται και να συγκαλούν την Επιτροπή; Εδώ συγκλήθηκε η Επιτροπή για μία συνεδρίαση. 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Λοιπόν ακούστε τώρα. Δεν αξίζει τον κόπο. 
ΖΩΗ ΚΩΝΣΤΑΝΤΟΠΟΥΛΟΥ (Ειδική Αγορήτρια-Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ»): Και βέβαια αξίζει. Εσείς μπλοκάρετε το να υπάρχει Αντιπρόεδρος στη Βουλή γυναίκα. Μπλοκάρετε την πρόταση κόμματος για Αντιπρόεδρο στη Βουλής και τώρα βλέπουμε ότι οι Προεδρεύοντες της Επιτροπής…
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Κυρία Κωνσταντοπούλου, σας παρακαλώ πάρα πολύ.
ΖΩΗ ΚΩΝΣΤΑΝΤΟΠΟΥΛΟΥ (Ειδική Αγορήτρια- Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ»): Παρακαλώ μην μιλάτε όταν μιλάω.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Εγώ θα σας δίνω τον λόγο. 
ΖΩΗ ΚΩΝΣΤΑΝΤΟΠΟΥΛΟΥ (Ειδική Αγορήτρια-Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ»): Τί είστε εσείς που θα μου δίνετε τον λόγο; 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Τι είμαι εγώ; Αλήθεια; Εσείς είστε κάποιο ανώτερο ον; 
ΖΩΗ ΚΩΝΣΤΑΝΤΟΠΟΥΛΟΥ (Ειδική Αγορήτρια-Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ»): Εγώ είμαι Βουλευτής και Πρόεδρος Κόμματος. Εσείς, τι είστε που θα μου δίνετε τον λόγο; 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Βουλευτής, μια χαρά. Το Πρόεδρος Κόμματος δεν με ενδιαφέρει.
ΖΩΗ ΚΩΝΣΤΑΝΤΟΠΟΥΛΟΥ (Ειδική Αγορήτρια-Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ»): Δεν σας ρωτήσαμε τι σας ενδιαφέρει. 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Αυτή τη στιγμή, έχει Επιτροπή και στην Επιτροπή μετέχουν οι Βουλευτές. 
ΖΩΗ ΚΩΝΣΤΑΝΤΟΠΟΥΛΟΥ (Ειδική Αγορήτρια-Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ»): Πώς προεδρεύετε;
Οι πολιτικοί αρχηγοί είναι θεσμός της δημοκρατίας, αλλά δεν έχετε καμία σχέση με τη δημοκρατία προφανώς.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Από την κοινοβουλευτική  μου ομάδα, είμαι το αρχαιότερο μέλος αυτής της Επιτροπής, από το 2004. 
ΖΩΗ ΚΩΝΣΤΑΝΤΟΠΟΥΛΟΥ (Ειδική Αγορήτρια-Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ»): Είστε η μοναδική. Πού είναι η κοινοβουλευτική σας ομάδα; Γιατί δεν είναι εδώ γι’ αυτό το νομοσχέδιο;
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Θα συνεχίσω. Αλλιώς, αν σκοπεύετε να το κάνετε rodeo, κλείνω, σταματώ και περιμένω να δω πότε θα μπορέσει να λειτουργήσει η Επιτροπή. 
ΖΩΗ ΚΩΝΣΤΑΝΤΟΠΟΥΛΟΥ (Ειδική Αγορήτρια-Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ»): Δώστε μου τον λόγο παρακαλώ, γιατί με διακόψατε.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Δεν έχετε τον λόγο. Τελείωσε η συζήτηση. 
ΖΩΗ ΚΩΝΣΤΑΝΤΟΠΟΥΛΟΥ (Ειδική Αγορήτρια-Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ»): Ποια είστε εσείς που θα πείτε ότι τελείωσε η συζήτηση; 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Ήρθατε εδώ για να κάνετε πρόβλημα πάλι. 
ΖΩΗ ΚΩΝΣΤΑΝΤΟΠΟΥΛΟΥ (Ειδική Αγορήτρια-Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ»): Όχι, κυρία Βούλτεψη. Ήρθα εδώ φανταζόμενη ότι θα υπάρχει κανονική συνεδρίαση της Επιτροπής. 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Γι’ αυτό ήρθατε ξαφνικά πέντε άτομα από το κόμμα σας; Είναι μέλη της Επιτροπής όλοι οι συνάδελφοι εδώ; Όχι. Ήρθατε για να δώσετε παράσταση.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια): Γιατί, απαγορεύεται να είναι παρόντες; Γιατί, αυτοί που είναι μέλη από εσάς, είναι όλοι απόντες. Έπρεπε να είναι εδώ 32 άτομα και είστε 2. 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Είναι στο Webex. Υπάρχει και η τεχνολογία.
[bookmark: _Hlk239098742][bookmark: _Hlk239098933]ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια): Ας ανοίξουν τις κάμερες να τους δούμε. 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Εσείς δεν είστε η KGB.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια): Όχι, εσείς είστε η «Μητσοτάκης Α.Ε.» που παρακολουθείτε με το Predator. 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Εσείς, δεν ξέρω τι Α.Ε. είστε τόσα χρόνια οικογενειακώς. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια): Εσείς πάντως το Predator το έχετε μία χαρά εργαλείο. 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Στην Επιτροπή, είναι η κυρία Ρούσσου. Οι υπόλοιποι, παρακαλώ, να σταματήσουν αμέσως. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια): Τί ύφος είναι αυτό;
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Όποιο ύφος θέλω εγώ έχω.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια): Κυρία Βούλτεψη, εμείς θέλουμε επί της διαδικασίας δύο λεπτά. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια): Επιτρέψτε μου να πω τα εξής. Κατά την άποψή μας, υπάρχει σοβαρό και μείζον ζήτημα τάξης. Έρχεται πάλι αεροπλανικώς ένα νομοσχέδιο, το οποίο φέρεται ότι αφορά την ισότητα, αφορά τον τρόπο ψηφοφορίας στο Ευρωκοινοβούλιο και φέρεται ό τι αφορά τις εγκύους ευρωβουλευτίνες και μία δυνατότητα να ψηφίζουν μέσω πληρεξουσίου. 
Σε αυτό το νομοσχέδιο, που προσδιορίστηκε σήμερα, ημέρα Δευτέρα, που δεν είναι μέρα συνεδρίασης των Επιτροπών και εμείς είμαστε εδώ όλοι, και εγώ και η κυρία Ρούσσου που είμαστε μέλη της Επιτροπής και ο κύριος Καζαμίας, ο κύριος Μπιμπίλας και η κυρία Κεφαλά, που δεν είναι μέλη της Επιτροπής, γιατί συμβαίνει να μας ενδιαφέρει να εκπροσωπούμε τους πολίτες, εν αντιθέσει με την Κοινοβουλευτική Ομάδα της Νέας Δημοκρατίας που είναι απούσα, ηχηρά και εκκωφαντικά, και από τους 32 βουλευτές της Νέας Δημοκρατίας που είναι μέλη της Επιτροπής, είστε παρούσες μόνο δύο. Η κυρία Καραμπατσώλη  που είναι Εισηγήτρια και η κυρία Βούλτεψη, που ανέβηκε στο Προεδρείο και προεδρεύει. 
Για εμάς, τίθεται ζήτημα τάξεως σε μία συνθήκη κατά την οποία η Νέα Δημοκρατία επιδεικτικά μπλοκάρει την εκλογή Αντιπροέδρου στο Προεδρείο της Βουλής που θα είναι η μοναδική γυναίκα Αντιπρόεδρος, την ίδια στιγμή να μην εμφανίζει τα πρόσωπα που η ίδια έχει προτείνει και εκλέξει και να συγκαλείται μία Επιτροπή στην οποία και ο Πρόεδρος και ο Αντιπρόεδρος και ο Γραμματέας είναι άπαντες απόντες. Και ανέβηκε η κυρία Βούλτεψη και  μας λέει είμαι η αρχαιότερη. Είστε και  η μοναδική πλην της Εισηγήτριας εκτός του ότι είστε η αρχαιότερη. Το ζήτημα είναι με ποια αντίληψη θέτετε σε λειτουργία τις Επιτροπές της Βουλής να λειτουργούνε σαν φαντάσματα και παραπονιέστε αντί να φωνάζουμε εμείς και φωνάζουμε που είστε απόντες και απούσες, φωνάζετε γιατί είμαστε εμείς παρόντες και παρούσες. 
Υπάρχει, δηλαδή, η πλήρης αντιστροφή της πραγματικότητας και η αποθέωση του θράσους, για τα οποία και τα δύο εμείς διαμαρτυρόμαστε και επειδή μάλλον δεν θα ξέρετε να κλείσετε και το κουδούνι που χτυπάει, τελειώνω εδώ. Ευχαριστώ. 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Ωραία και τώρα που κλείνω το κουδούνι, δίνω τον λόγο στον κ. Παναγιώτη Δουδωνή, ως Εισηγητή της Μειοψηφίας, από την πλευρά του ΠΑΣΟΚ. 
ΠΑΝΑΓΙΩΤΗΣ ΔΟΥΔΩΝΗΣ(Εισηγητής της Μειοψηφίας): Κυρία Πρόεδρε, κυρίες και κύριοι συνάδελφοι, το σημερινό νομοσχέδιο, η Κύρωση αυτής της Σύμβασης,  αφορά σε γυναίκες οι οποίες εγκυμονούν και μάλιστα στην δια πληρεξουσιότητας  ψήφο για ένα διάστημα πριν και για ένα διάστημα μετά τον τοκετό. Αυτονοήτως, καθώς αφορά στα δικαιώματα των γυναικών, στα οποία τόσες παρεμβάσεις και εμείς έχουμε κάνει και όταν ήμασταν κυβέρνηση, με κορυφαίο το δικαίωμα στην άμβλωση πριν από 40 χρόνια και τώρα από την πλευρά της εισήγησης στη Συνταγματική Αναθεώρηση, είναι αυτονόητο ότι εμείς στηρίζουμε τέτοιου είδους παρεμβάσεις. 
Να εξηγήσω, διότι δεν έχει συζητηθεί γιατί αυτό έρχεται ως Κύρωση, διότι δεν αφορά στην αν θέλετε θεσμική, αυτό που λέμε θεσμική λειτουργία της Ευρωπαϊκής Ένωσης, άρα σε μια απόφαση των οργάνων της, αλλά στη διακυβερνητική μέθοδο, δηλαδή στην περίπτωση του συμβουλίου, άρα έρχεται ως Σύμβαση, άρα η Σύμβαση χρειάζεται Κύρωση, καθώς τροποποιεί την πράξη περί της εκλογής των μελών του Ευρωπαϊκού Κοινοβουλίου, άρα με τον τρόπο με τον οποίον θεσπίστηκε με τον ίδιο τρόπο αναθεωρείται. 
Και μην ξεχνάμε ότι είναι μια πάρα πολύ σημαντική πράξη αυτή, γιατί εκδημοκράτισε σε πολύ σημαντικό βαθμό την Ευρωπαϊκή Ένωση, δημιούργησε αυτόν τον πολύ σημαντικό θεσμό που είναι το εκλεγμένο Ευρωπαϊκό Κοινοβούλιο και βέβαια είναι και ένας τρόπος να αντιμετωπίζουμε και το δημοκρατικό έλλειμμα το λεγόμενο από τους ευρωσκεπτικιστές, αλλά και να παρεμβαίνουμε σημαντικά στα δικαιώματα των γυναικών και δη στα δικαιώματα των γυναικών στην πολιτική που έχουν πολύ μεγάλη σημασία. 
Υπενθυμίζω τις παρεμβάσεις μας στο θέμα της συνταγματικής αναθεώρησης, δηλαδή, αφενός μεν την προστασία από την έμφυτη βία και τις γυναικοκτονίες  που ζητήσαμε να θεσπιστεί ως υποχρέωση του κράτους. Αφετέρου, την αναπαραγωγική αυτονομία, η οποία τίθεται πια expressis verbis με τη δική μας πρόταση στο κείμενο του Συντάγματος και να υπενθυμίσω, πράγμα το οποίο θα κάνω και στην Ολομέλεια της Βουλής αύριο, το πολύ, το ιδιαίτερα κατακριτέο για την κυβέρνηση και για την κοινοβουλευτική πλειοψηφία γεγονός, ότι δεν υπήρξε ουδεμία απάντηση, κανένα σχόλιο, σε δύο πολύ σημαντικές παρεμβάσεις, τις οποίες κάνουμε και θέλουμε να κάνουμε στο Σύνταγμα, από πλευράς της κυβερνητικής πλειοψηφίας.
[bookmark: _Hlk239087694]Δηλαδή, ενώ συζητούσαμε τα συγκεκριμένα άρθρα στα οποία αφορούσε η πολύ στοιχειοθετημένη μας πρόταση - μοιράστηκε μάλιστα και σε όλα τα μέλη της Επιτροπής για την αναθεώρηση του Συντάγματος και ετέθη υπόψιν και της κοινής γνώμης και των πολιτών, υπήρχε πολύ συγκεκριμένη και στοιχειοθετημένη πρόταση - θεωρήσατε ως κυβέρνηση ότι είναι περιττό να απαντήσετε σε μια πολύ σοβαρή και στοιχειοθετημένη πρόταση που αφορά στον πυρήνα των δικαιωμάτων των γυναικών, που αν δούμε όλες τις μετρήσεις της κοινής γνώμης αυτές τις οποίες η κυβέρνηση έχει αποθεώσει, στα ποιοτικά στοιχεία προκύπτει ότι οι γυναίκες είναι οι πλέον θιγόμενες από την ασκούμενη πολιτική, οι πλέον αδικημένες στην Ελλάδα του 2026. 
Επειδή, όμως, η σημερινή συζήτηση της Κύρωσης ενός νομοσχεδίου αφορά στην λειτουργία του ευρωπαϊκού κοινοβουλίου, είναι αυτονόητο και θέλω να μου το επιτρέψετε αυτό, να κάνω και ορισμένες παρατηρήσεις από την επιστημονική μου έρευνα σε σχέση με  το συναφές ζήτημα της εκλογής του Αντιπροέδρου της Βουλής. Έχω λοιπόν να σας εκθέσω, επειδή έχουμε μπροστά μας μετά από δύο μέρες την εκλογή της Αντιπροέδρου της Βουλής και με μια πολύ συγκεκριμένη, πρωτοφανή θα έλεγα στάση της κυβέρνησης, επιτρέψτε μου επιστημονικά να σας παραθέσω τι έχει λεχθεί από την θεωρία για την αντιπροεδρία της Βουλής. 
Ξεκινάω από τον κ. Μαυριά, ο οποίος είναι και εδώ και μας βοηθά στην επιστημονική υπηρεσία, ο οποίος λέει ότι προτάσεις για την εκλογή των μελών του Προεδρείου της Βουλής υποβάλλουν τα κόμματα, δεν γίνεται δε δεκτή η υποβολή σχετικών προτάσεων από μεμονωμένους βουλευτές. Αυτό αναφέρεται σαφώς στο κείμενο, αλλά το παραθέτει και ο καθηγητής Μαυριάς εξηγώντας ότι η σύνθεση του προεδρείου της Βουλής είναι όπως λέμε διακομματική. Άρα η κάθε θέση του Προεδρείου της Βουλής είναι όπως λέει επίσης η θεωρία, κομματική. Αυτό επαναλαμβάνει εδώ και ο καθηγητής Μαυριάς στο εγχειρίδιο του συνταγματικού δικαίου. Προβλέπεται λέει δε, στην επόμενη σελίδα, η εκπροσώπηση και της αντιπολίτευσης. Ο Ευάγγελος Βενιζέλος, καθηγητής επίσης του συνταγματικού δικαίου στα μαθήματα συνταγματικού δικαίου όπως τιτλοφορείται το εγχειρίδιο του, λέει «ο ισχύων κανονισμός της Βουλής προβλέπει τη διακομματική σύνθεση του Προεδρείου της Βουλής», ενώ ο καθηγητής Παντελής στο συνταγματικό του δίκαιο λέει «το προεδρείο είναι διακομματικό για να συνεργάζονται οι κοινοβουλευτικές ομάδες». 
Πάμε, όμως, τώρα στην πιο δυναμική υπεράσπιση της Αντιπροεδρίας της Βουλής με βάση την επιλογή ενός κόμματος. Πάμε σε αυτόν, ο οποίος έχει πει τα πιο δυναμικά πράγματα σε σχέση με την κομματική υπόδειξη του αντίστοιχου Αντιπροέδρου της Βουλής. Διαβάζω, στην σελίδα 1113, «οι διατάξεις περί κατανομής των θέσεων του Προεδρείου της Βουλής συνιστούν έκφραση της υποχρέωσης ελεύθερης και δημοκρατικής λειτουργίας της Βουλής» κατ’ άρθρον 65 παρ. 1 του Συντάγματος, υπό την ειδικότερη λέει ο εν λόγω συγγραφέας έκφανση της υποχρέωσης σεβασμού των δικαιωμάτων μειοψηφίας. Ξέρετε ποιος τα λέει αυτά; Ο Καθηγητής Συνταγματικού Δικαίου Γεώργιος Γεραπετρίτης, στενότατος συνεργάτης του Πρωθυπουργού και Υπουργός Εξωτερικών. Αντικρούει, λοιπόν, αυτά που λέτε εσείς, η ίδια η επιστημονική δουλειά του κ. Γεραπετρίτη στην κατ’ άρθρον ερμηνεία του Συντάγματος και συγκεκριμένα, όπως σας είπα, στη σελίδα 1113. 
Έχω εδώ και φωτοτυπημένη τη σχετική ανάπτυξη του κ. Γεραπετρίτη, την οποία και καταθέτω στα πρακτικά. 
Γιατί, όμως, πηγαίνετε κόντρα στους εαυτούς σας; Γιατί πηγαίνετε κόντρα ξανά στον Κανονισμό της Βουλής; Γιατί πηγαίνετε κόντρα ξανά στο Σύνταγμα και αυτοαναιρείστε; Η απάντηση δίνεται στη διάταξη περί διάσκεψης των Προέδρων της Βουλής πάλι κατά τον Κανονισμό της Βουλής. 
	Η απάντηση, η οποία δίνεται, δίνεται με βάση το γεγονός ότι η Διάσκεψη, κατά τον Κανονισμό, αποτελείται από τον Πρόεδρο και τους διατελέσαντες Πρόεδρους της Βουλής εφόσον έχουν εκλεγεί βουλευτές, τους Αντιπροέδρους της Βουλής, κλπ., κλπ.. Άρα, λοιπόν, αναιρείστε και αυτοαναιρείστε, όχι γιατί πρόκειται για ένα ζήτημα αρχής, ούτε γιατί έχετε τις διενέξεις σας με την κυρία Ακρίτα, όπως λένε κάποιοι. Αυτοαναιρείστε, διότι θέλετε να ελέγξετε τη σύνθεση της Διάσκεψης των Προέδρων της Βουλής, στην οποία, ουκ ολίγες ασχημονίες έχετε κάνει, με κορυφαία την εφεύρεση πλειοψηφίας, ενώ δεν υπήρχε και την απόκρυψη πλειοψηφίας, ενώ υπήρχε.
Βέβαια, ακούμε και το άλλο φοβερό. Συγκρούεστε με την κυρία Κωνσταντοπούλου για τέτοιου είδους ζητήματα, αγνοώντας ότι την έχετε ψηφίσει για Πρόεδρο της Βουλής. Δηλαδή, προσέξτε, εμείς, αν ψηφίσουμε την κυρία Ακρίτα, που θα την ψηφίσουμε, σεβόμενοι το γεγονός ότι, κατά την επιστήμη, κατά τον κ. Μαυριά, κατά τον κ. Γεραπετρίτη, κατά τον κ. Βενιζέλο, κατά τον κ. Παντελή, λίγα έψαξα, θα σας έχω περισσότερα τις επόμενες ημέρες, αλλά, πάνω απ’ όλα, και κατά τον κ. Γεραπετρίτη, τον Υπουργό Εξωτερικών, τον άνθρωπο που διαχειρίζεται την εξωτερική πολιτική, εμείς, λοιπόν, ψηφίζοντας και εφαρμόζοντας αυτά που λένε όλοι οι Καθηγητής του Συνταγματικού Δικαίου, το Σύνταγμα και ο Κανονισμός, συμφωνούμε απολύτως, τάχα, με την κυρία Ακρίτα και τις θέσεις της τις επιμέρους; Εσείς, που έχετε ψηφίσει την κυρία Κωνσταντοπούλου, συμφωνείτε και εσείς απολύτως με την κυρία Κωνσταντοπούλου; Καταλαβαίνετε τον παραλογισμό στον οποίο έχετε φτάσει;
Λοιπόν, δεν χωράει σε καμία λογική. Δεν χωράει σε καμία λογική και σας καλώ, σεβόμενοι την επιστημονική πορεία των ίδιων σας των Υπουργών τους οποίους εκθέτετε με τον τρόπο με τον οποίο χειρίζεστε τέτοια υψίστης σημασίας θεσμικά ζητήματα, να ανακαλέσετε και να αναθεωρήσετε τη στάση σας μέχρι την Τετάρτη. 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Ευχαριστούμε πολύ, κύριε Δουδωνή. Βέβαια, άλλο θέμα συζητούσαμε σήμερα. Εντάξει. Όχι, δεν υπάρχει πρόβλημα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια): Δεν χριστήκατε σχολιάστρια των εισηγήσεων.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Απλώς, επειδή είπατε ότι ψηφίσατε «ναι».
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια): Τι είναι αυτό τώρα;
ΠΑΝΑΓΙΩΤΗΣ ΔΟΥΔΩΝΗΣ (Εισηγητής της Μειοψηφίας): Το θέμα ανεπτύχθει διεξοδικά. Δεν υπάρχει δικαίωμα παρέμβασης επί του περιεχομένου των τοποθετήσεων των βουλευτών. Αυτή είναι η δημοκρατική αρχή.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής):  Επειδή είπατε ότι ψηφίσαμε την κυρία Κωνσταντοπούλου.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια): Αλήθεια είναι. Και με ψηφίσατε και με χειροκροτούσατε. Ξαφνικά, δεν θέλετε ούτε να με ψηφίσετε, ούτε να με χειροκροτάτε.
ΠΑΝΑΓΙΩΤΗΣ ΔΟΥΔΩΝΗΣ (Εισηγητής της Μειοψηφίας): Κοινοβουλευτική διαδικασία, πάνω από όλα.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Οπότε, να πω και εγώ ότι «καήκαμε στο χυλό, φυσάμε και το γιαούρτι». Εννοείται αυτό. Λοιπόν, δεν μπορούσε να γίνει αλλιώς, εκεί θα καταλήγαμε πια.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια): Βέβαια. Έχετε, εξάλλου, ευτυχήσει τόσο πολύ από τις επιλογές σας.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Θα το ψειρίζαμε, πια. Δεν μπορούμε. Πόσες Κωνσταντοπούλου να αντέξει το σύστημα;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια): Για το σύστημα μιλάμε. Ακριβώς.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Λοιπόν, πάμε στην Ειδική Αγορήτρια της Κ.Ο. του Κομμουνιστικού Κόμματος Ελλάδας, την κυρία Διαμάντω Μανωλάκου. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια): Να είστε έτοιμη και για σχολιασμό, κυρία Μανωλάκου (ομιλεί εκτός μικροφώνου).
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Δεν έχει πρόβλημα.
ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Αν και συμφωνούμε και θα ψηφίσουμε την Κύρωση Απόφασης της Ευρωπαϊκής Ένωσης 1296/2026, όπως την ψήφισε και η Ευρωκοινοβουλευτική μας ομάδα στην Ολομέλεια και αφορά τη νομοθετική ψηφοφορία για πληρεξούσια, στην Ολομέλεια, για τις ευρωβουλευτές κατά τη διάρκεια της εγκυμοσύνης και της λοχείας. Ωστόσο, αυτό από μόνο του δεν σημαίνει ότι υπάρχει αναγνώριση της ισότητας των δύο φύλων, όπως λέει η εισηγητική έκθεση και κυρίως ότι στοχεύει στην ενίσχυση της ισότητας των φύλων, της ισορροπίας μεταξύ επαγγελματικής και οικογενειακής ζωής και της αδιάλειπτης δημοκρατικής εκπροσώπησης των πολιτών. Ισότητα υπάρχει μόνο στην εκμετάλλευση και το τσάκισμα δικαιωμάτων για τις εργαζόμενες γυναίκες των εργατικών και λαϊκών στρωμάτων. 
Η ρίζα της γυναικείας ανισοτιμίας βρίσκεται στο σύστημα της εκμετάλλευσης και στις στρατηγικές κατευθύνσεις της Ευρωπαϊκής Ένωσης για τις οποίες βεβαίως τα προλαλήσαντα κόμματα δεν αναφέρονται γιατί συμφωνούν και ψηφίζουν. Εξάλλου κατάπτυστες οδηγίες και κατευθύνσεις που ενισχύουν τους οικονομικούς και κοινωνικούς καταναγκασμούς σε βάρος των γυναικών υπάρχουν ακόμα και πριν ψηφιστούν τα μνημόνια στη χώρα μας. Παραδείγματος χάρη η αύξηση των ορίων ηλικίας συνταξιοδότησης που φόρτωσε στην πλάτη της εργαζόμενης μάνας μέχρι και 17 χρόνια πρόσθετης εργασίας στο όνομα μάλιστα της ισότητας των δύο φύλων ή ακόμα και πρόσφατα στο Ελληνικό Κοινοβούλιο το αντιδραστικό νομοσχέδιο που έγινε νόμος περί καταπολέμησης του μισθολογικού χάσματος ανδρών και γυναικών. Νόμος, λοιπόν, σήμερα με το ψευδεπίγραφο τίτλο ενίσχυση της εφαρμογής της ισότητας της αμοιβής μεταξύ ανδρών και γυναικών. 
Όπου, τι κάνει; 
Ενσωματώνει τη σχετική Οδηγία της Ευρωπαϊκής Ένωσης και ο νόμος αυτός πια περιλαμβάνει πλήθος διατάξεων από ευχολόγια και συστάσεις για την ισότητα αμοιβών που απογειώνουν την υποκρισία αφού στο ναρκοπέδιο των αντεργατικών νόμων που συμπιέζει όλους τους μισθούς προσθέτει και νέα βήματα στο ξήλωμα της κυριακάτικης αργίας. 
Και εσείς, σαν Κυβέρνηση, τι υποστηρίζετε; 
Χαρακτηρίζετε την κυριακάτικη αργία στρέβλωση που υπήρχε και τώρα αποκαθίσταται, δηλαδή, φεουδαρχία, επιβεβαιώνοντας ότι το μέτρο αποτελεί παραγγελία των βιομηχάνων αφού όπως λέτε γίνεται για να μην ανοίγουν και να κλείνουν οι μηχανές. Κάνοντας έτσι τον βίο των εργαζομένων γυναικών ακόμα πιο αβίωτο αφού οι χαμηλότερες αμοιβές σε γυναίκες εργαζόμενες που ασκούν τα ίδια καθήκοντα με τους άντρες σημαίνει, πρώτα και κύρια, πρόσθετο κέρδος στην τσέπη των εργοδοτών. Και, φυσικά, η περιβόητη εξίσωση αμοιβών θα είναι στην ουσία εξομοίωση προς τα κάτω. Επομένως, ανοίγει ο δρόμος ακόμα και για περικοπή αποδοχών στο όνομα πάντα της ισότητας των φύλων. Τόση υποκρισία. 
Τελικά, η ενσωμάτωση που έγινε της Ευρωπαϊκής Οδηγίας 970/2023 στον νόμο αυτό δεν εμποδίζει καθόλου τους εργοδότες να αμείβουν διαφορετικά τους εργαζόμενους που εκτελούν όμοια εργασία. Επίσης, τα ίδια στοιχεία καταμαρτυρούν ότι η υποαπασχόληση και οι ευέλικτες εργασιακές σχέσεις καταγράφουν τα μεγαλύτερα ποσοστά στις γυναίκες. Επίσης, οι συχνότερες και μεγαλύτερης διάρκειας διακοπές του εργασιακού βίου είναι των γυναικών οι οποίες συνδέονται σε μεγάλο βαθμό με το γεγονός ότι η μητρότητα και η φροντίδα της οικογένειας είναι ατομική – οικογενειακή υπόθεση και ακριβοπληρωμένο εμπόρευμα. Επιδιώκετε, λοιπόν, και μέσα από αυτή την Κύρωση, να αποκρύψετε ότι αυτή ακριβώς είναι η κανονικότητα της γυναικείας ανισοτιμίας στη σύγχρονη εκμεταλλευτική κοινωνία που σφυρηλατείται από τη στρατηγική της Ευρωπαϊκής Ένωσης και όλων των Κυβερνήσεων διαχρονικά. Να γιατί η ανισότητα στους μισθούς ανδρών και γυναικών είναι αποτέλεσμα της αντεργατικής επίθεσης. 
Οι Οδηγίες της Ευρωπαϊκής Ένωσης δεν θίγουν στο ελάχιστο τις πραγματικές αιτίες της μισθολογικής ανισότητας των δύο φύλων που είναι η μεγάλη αντεργατική επίθεση στους όρους αμοιβής εργασίας που πλήττουν όλους τους εργαζόμενους και ιδιαίτερα τις γυναίκες. Είναι, λοιπόν, μεγάλη υποκρισία και φαρισαϊσμός οι ίσες αμοιβές για ίση εργασία όταν ταυτόχρονα υπερασπίζεστε αυτό το σάπιο καπιταλιστικό σύστημα. 
Τα μέτρα που προωθούνται, όχι μόνο δεν εξασφαλίζουν την αύξηση μισθών, αλλά αποτελούν μια ακόμη αφορμή για να διαφημιστεί η δέσμη των αντεργατικών μέτρων που διευρύνουν την ευελιξία, οδηγώντας στον κατακερματισμό της κοινωνικής ζωής της γυναίκας, φέρνοντας σε αντιπαράθεση το δικαίωμά της στην εργασία με την κοινωνική ανάγκη προστασίας της μητρότητας και της οικογένειας. 
Εξάλλου, όλοι ξέρουμε ότι, στο όνομα της ισότητας, καταργήθηκαν μια σειρά από θετικές διατάξεις υπέρ των γυναικών, όπως τα χαμηλότερα όρια ηλικίας συνταξιοδότησης, η απαγόρευση της νυκτερινής εργασίας στις βιομηχανίες, στις βιοτεχνίες και αλλού, δίνοντας έτσι τη δυνατότητα στην εργοδοσία για απολύσεις εγκύων, νέων μητέρων και άλλα. 
Γι’ αυτό, είναι δίκαια τα αιτήματα που προβάλλει το γυναικείο κίνημα για την προστασία της μητρότητας και του γυναικείου οργανισμού, για άδειες τοκετού, λοχείας, μητρότητας και επιδόματα, χωρίς όρους και προϋποθέσεις. Το λέω ειδικά για τις γυναίκες ΕΒΕ, που προϋπόθεση είναι τα 200 ημερομίσθια, να καταργηθεί η απαράδεκτη αυτή διάταξη των 200 ενσήμων τα τελευταία δύο χρόνια, ως προϋπόθεση για το επίδομα και την άδεια μητρότητας. 
Χρειάζεται σταθερή εργασία για όλες τις γυναίκες, με σταθερό ωράριο, επτάωρο, πενθήμερο, 35ωρο, με πλήρη ασφαλιστικά δικαιώματα, με μισθούς που θα καλύπτουν τις ανάγκες της. Κατάργηση της διευθέτησης του χρόνου εργασίας και όλων των μορφών ελαστικής απασχόλησης, των απλήρωτων υπερωριών. Κατοχύρωση της κυριακάτικης αργίας. Μέτρα υγείας και ασφάλειας στους χώρους δουλειάς. Δημόσιες και δωρεάν υπηρεσίες υγείας και πρόνοιας για τις γυναίκες και τις οικογένειές τους. Δημόσια και δωρεάν παιδεία και προσχολική αγωγή. Σύγχρονους και ασφαλείς βρεφονηπιακούς σταθμούς για όλα τα παιδιά. Δημόσιες και δωρεάν υπηρεσίες δημιουργικής απασχόλησης πάλι για όλα τα παιδιά. Μιλάμε για στοιχειώδη δικαιώματα, τα οποία ακόμα διεκδικούνται. 
Οι εργαζόμενες γυναίκες, λοιπόν, έχουν ανάγκη μια σταθερότητας, που μπορεί να ξεπροβάλλει στο δρόμο της σύγκρουσης και της ανατροπής του σάπιου κόσμου της εκμετάλλευσης, των πολέμων της ανασφάλειας. Έτσι χτίζεται ασπίδα προστασίας απέναντι στις πολλαπλές διακρίσεις, στην εργοδοτική βία, τη γυναικεία ανισοτιμία. 
Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ. Αθανασίου Χαράλαμπος, Αντωνίου Μαρία, Βούλτεψη Σοφία, Ζεμπίλης Αθανάσιος, Καιρίδης Δημήτριος, Καλογερόπουλος Δημήτριος, Καππάτος Παναγής, Καραμπατσώλη Κωνσταντίνα, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη – Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Μπουκώρος Χρήστος, Νικολακόπουλος Ανδρέας, Οικονόμου Βασίλειος, Ράπτη Ζωή, Τριαντόπουλος Χρήστος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Λιακούλη Ευαγγελία, Μάντζος Δημήτριος, Μουλκιώτης Γεώργιος, Πάνας Απόστολος, Τσίμαρης Ιωάννης, Μανωλάκου Διαμάντω, Κανέλλη Γαρυφαλλιά (Λιάνα), Κομνηνάκα Μαρία, Κτενά Αφροδίτη, Γραμμένος Βασίλειος, Χήτας Κωνσταντίνος, Ακριώτου Θεοδώρα, Ξανθόπουλος Θεόφιλος, Παπαηλιού Γεώργιος, Κουρουπάκη Ασπασία, Οικονομόπουλος Τάσος, Κωνσταντοπούλου Ζωή, Ρούσσου Έλλη, Βαλτογιάννης Διονύσιος, Δημητροκάλλης Ιωάννης, Καραγεωργοπούλου Ελένη, Κατσιβαρδάς Χαράλαμπος, Σαρακιώτης Ιωάννης, Τζανακόπουλος Δημήτριος, Τσαπανίδου Παρθένα (Πόπη), Χρηστίδου Ραλλία και Ψυχογιός Γεώργιος.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Τον λόγο έχει ο κ. Γραμμένος.
ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΠΟΛΟΣ»): Κυρία Πρόεδρε, κύριε Υπουργέ, κυρίες και κύριοι συνάδελφοι, θα μου επιτρέψετε πριν μπω στην ουσία του σχεδίου νόμου να ξεκινήσω από τη σημερινή συγκέντρωση των ανθρώπων εκεί έξω, που κατά τη γνώμη μου αξίζουν σήμερα να βρίσκονται στο επίκεντρο αυτής  της συζήτησης και αναφέρομαι στους εποχικούς πυροσβέστες, με τους οποίους συναντηθήκαμε στο Σύνταγμα, κύριε Λιβάνιε, με τους ανθρώπους που όλο αυτό το διάστημα και τα προηγούμενα χρόνια βρέθηκαν στην πρώτη γραμμή, που μπήκαν μέσα στις φωτιές αψηφώντας τον κίνδυνο, που έμειναν ώρες και ημέρες μακριά από τις οικογένειές τους, που έδωσαν μάχες με τις φλόγες και πολλές φορές, όπως προανέφερα, με κίνδυνο την ίδια τους τη ζωή. 
Θέλω, από αυτό εδώ το βήμα, να τους πούμε όλοι μαζί ένα πράγμα, ότι οφείλουμε απέναντί ​​τους σεβασμό και αναγνώριση. Ξέρετε, υπάρχουν άνθρωποι σε αυτή τη χώρα, που όταν έρχεται η ώρα της ευθύνης και του απολογισμού δεν μπορούν να απουσιάσουν, είναι εκεί, είναι στην πρώτη γραμμή, δεν μπορούν να αναθέσουν την ευθύνη σε κάποιον άλλον, βρίσκονται στην πρώτη γραμμή, βρίσκονται στο μέτωπο και κάνουν αυτό που τους επιβάλλει η συνείδησή τους, στο καθήκον τους.
Αυτή ακριβώς η έννοια του καθήκοντος είναι που με οδηγεί και στο σημερινό νομοσχέδιο, γιατί εδώ δεν συζητάμε αν πρέπει να προστατεύεται η μητρότητα, αυτό είναι αυτονόητο άλλωστε, η «ΕΛΛΗΝΙΚΗ ΛΥΣΗ» στηρίζει την ελληνική οικογένεια, στηρίζει τη μητέρα, στηρίζει το παιδί και κάθε μέτρο που επιτρέπει σε μια γυναίκα να συμμετέχει απρόσκοπτα στην κοινωνική πολιτική ζωή. Το ερώτημα, όμως, είναι άλλο, πώς προστατεύουμε τη μητρότητα χωρίς να δημιουργούμε ένα διαφορετικό καθεστώς για τους εκλεγμένους, για τους εκλεγμένους εκπροσώπους, από αυτό που ισχύει σήμερα για όλη την υπόλοιπη κοινωνία. 
Η ευρωπαϊκή απόφαση που καλούμαστε να κυρώσουμε, προβλέπει ότι μία Ευρωβουλευτής που εγκυμονεί ή έχει γεννήσει, μπορεί για συγκεκριμένο χρονικό διάστημα να ασκεί το δικαίωμα ψήφου μέσω άλλου Ευρωβουλευτή, ο οποίος θα ενεργεί με πλήρη πληρεξουσιότητα. Μιλάμε, δηλαδή, κύριε Υπουργέ, για δυνατότητα από 3 μήνες πριν από τον τοκετό μέχρι και 6 μήνες μετά τη γέννηση, σωστά; Σωστά. Και εδώ, κύριε Υπουργέ, αρχίζουν οι προβληματισμοί μας. Γιατί, η ψήφος ενός εκλεγμένου αντιπροσώπου δεν είναι μια οποιαδήποτε διοικητική πράξη, είναι άσκηση μιας προσωπικής πολιτικής εντολής. Ο πολίτης ψηφίζει έναν συγκεκριμένο άνθρωπο που θέλει να τον εκπροσωπήσει και, επομένως, πρέπει να είμαστε εξαιρετικά προσεκτικοί όταν μεταφέρουμε αυτή τη προσωπική ευθύνη σε έναν άλλον εκλεγμένο εκπρόσωπο. Δεν λέμε ότι δεν μπορεί να υπάρξει μια τέτοια εξαιρετική ρύθμιση, ούτε το αμφισβητούμε, λέμε, όμως, ότι πρέπει να παραμείνει απολύτως εξαιρετική, με σαφείς και αυστηρές ασφαλιστικές δικλείδες. 
Εδώ, θέλω να θέσω ορισμένα πολύ συγκεκριμένα ερωτήματα προς τον κ. Λιβάνιο. Πρώτον, ποιοι ακριβώς θα είναι οι κανόνες που θα διασφαλίζουν ότι η ψήφος μέσω πληρεξουσίου θα χρησιμοποιείται μόνο στις περιπτώσεις που πραγματικά δικαιολογούνται; Δεύτερον, ποιος θα ελέγχει την πληρεξουσιότητα και με ποιο τρόπο θα διασφαλίζεται ότι δεν υπάρχει καμία αμφισβήτηση ως προς το ποιος έδωσε την εντολή και ποιος την άσκησε; Τρίτον, πώς θα διασφαλίζεται η πλήρης διαφάνεια, θα υπάρχει δημόσια καταγραφή του ότι μια συγκεκριμένη ψήφος ασκήθηκε μέσω πληρεξουσίου; Τέταρτον, τι ακριβώς εμποδίζει στο μέλλον να διευρυνθεί αυτή η δυνατότητα και σε άλλες κατηγορίες απουσίας από τα κοινοβουλευτικά καθήκοντα; Γιατί αυτό, για εμάς, στην «ΕΛΛΗΝΙΚΗ ΛΥΣΗ», είναι το κρίσιμο ζήτημα. 
Σήμερα, μιλάμε για μια συγκεκριμένη και ασφαλώς ευαίσθητη περίπτωση, την εγκυμοσύνη και τη λοχία μιας γυναίκας. Αύριο, όμως, μπορεί να εμφανιστούν άλλες περιπτώσεις, άλλες εξαιρέσεις, άλλες ανάγκες και πρέπει από τώρα να υπάρχει μια σαφής θεσμική γραμμή για άσκηση του κοινοβουλευτικού δικαιώματος μέσω άλλου προσώπου, δεν μπορεί και δεν πρέπει να γίνει κανόνας, πρέπει να παραμείνει η εξαίρεση. Και υπάρχει και μια δεύτερη διάσταση, κοινωνική αυτή τη φορά, την οποία, κύριε Λιβάνιε, θεωρώ ότι δεν μπορούμε να αγνοήσουμε. Υπάρχουν χιλιάδες Ελληνίδες εργαζόμενες, οι οποίες συνεχίζουν να εργάζονται μέχρι πολύ κοντά στον τοκετό και επιστρέφουν στην εργασία τους πολύ νωρίτερα από τα χρονικά περιθώρια που προβλέπει η συγκεκριμένη ρύθμιση. Δεν έχουν, λοιπόν, τη δυνατότητα να μεταβιβάσουν τα εργασιακά τους δικαιώματα σε κάποιον άλλον, δεν έχουν την πολυτέλεια να πουν θα με αντικαταστήσει κάποιος άλλος. Και αυτό ακριβώς δημιουργεί το ερώτημα της ισονομίας. 
Η Ελληνίδα εργαζόμενη, κυρίως η Ελληνίδα εργαζόμενη μητέρα, και το τονίζουμε, δεν ζητά ειδικά προνόμια, αν και θα έπρεπε να έχει, κατά την άποψή μας, ζητά να μπορεί να μεγαλώσει άνετα το παιδί της, χωρίς ωστόσο να τιμωρείται επαγγελματικά, ζητά ουσιαστική στήριξη από την πολιτεία, ζητά περισσότερους παιδικούς σταθμούς, ζητά αξιοπρεπείς μισθούς, ζητά να μπορεί να συνδυάσει την οικογένειά της με την εργασία της, ζητάει ένα κράτος που θα είναι δίπλα της στην πράξη και όχι μόνο με συμβολικές προκηρύξεις. 
Οι διακηρύξεις και εδώ, κύριε Υπουργέ, θα ήθελα να σας ρωτήσω και κάτι ακόμα. Η Κυβέρνηση θεωρεί ότι η συγκεκριμένη ρύθμιση αποτελεί μέρος μιας ευρύτερης πολιτικής πραγματικής στήριξης της μητρότητας; Πρέπει να μας το απαντήσετε αυτό και αν ναι, ποια είναι τα αντίστοιχα μέτρα που λαμβάνονται για την Ελληνίδα εργαζόμενη μητέρα που δεν έχει τη δυνατότητα να μεταβιβάσει τις επαγγελματικές υποχρεώσεις σε κάποιον άλλον. 
Γιατί, εμείς, στην Ελληνική Λύση, θεωρούμε ότι η προστασία της μητρότητας δεν μπορεί να εξαντλείται σε μια ειδική ρύθμιση για τους αιρετούς, πρέπει να ξεκινά από την καθημερινότητα της ελληνικής οικογένειας. Θέλω να πω και κάτι ξεκάθαρα, η Ελλάδα χρειάζεται σίγουρα περισσότερη στήριξη στην οικογένεια και λιγότερη απόσταση ανάμεσα σε αυτούς που νομοθετούν και σε αυτούς για τους οποίους νομοθετούμε. Δεν πρέπει να δημιουργείται σε καμία περίπτωση η εντύπωση ότι υπάρχουν δύο μέτρα και δύο σταθμά, από τη μία ο απλός εργαζόμενος ο οποίος πρέπει να βρίσκεται καθημερινά στη δουλειά και από την άλλη ο εκλεγμένος εκπρόσωπος ο οποίος μπορεί να μεταβιβάσει την άσκηση μιας προσωπικής πολιτικής ευθύνης. Γι’ αυτό και η θέση μας επί της αρχής είναι δεδομένη. Δεν μπορούμε να αμφισβητήσουμε την ανάγκη προστασίας της μητρότητας. Ταυτόχρονα, όμως, δεν μπορούμε να παραβλέψουμε τα θεσμικά και κοινωνικά ερωτήματα που δημιουργεί η συγκεκριμένη ρύθμιση.
Θέλω να επιστρέψω, κλείνοντας, στους πυροσβέστες, από τους οποίους ξεκίνησα, γιατί εκεί βλέπουμε μια διαφορετική, αλλά πολύ ουσιαστική έννοια της ευθύνης, κύριε Υπουργέ. Όταν μια φωτιά πλησιάζει ο πυροσβέστης δεν μπορεί να μεταβιβάσει την ευθύνη του, βρίσκεται εκεί, είναι παρών, έχει να αντιμετωπίσει τον κίνδυνο, έχει να προστατεύσει τις περιουσίες μας, τα σπίτια μας, τις ζωές μας. Όταν ο πολίτης εκλέγει έναν εκπρόσωπο επίσης του αναθέτει μία ευθύνη και αυτή η προσωπική ευθύνη πρέπει να αποτελεί τον κανόνα της δημοκρατικής λειτουργίας. Όταν χρειάζεται εξαίρεση αυτή θα πρέπει να είναι σαφής, περιορισμένη, ελεγχόμενη και απολύτως διαφανής. Εμείς, λοιπόν, στην Ελληνική Λύση θα επιφυλαχθούμε για τη συνολική μας τοποθέτηση στην Ολομέλεια, όπου θα έχουμε την ευκαιρία να αναπτύξουμε αναλυτικότερα τις πολιτικές μας και κοινωνικές μας θέσεις. 
Σήμερα, στην Επιτροπή, θέλουμε συγκεκριμένες απαντήσεις από την κυβέρνηση, κύριε Υπουργέ. Θέλουμε να γνωρίζουμε ποιες ακριβώς θα είναι οι δικλείδες διαφάνειας. Θέλουμε να γνωρίζουμε ποιες είναι ακριβώς οι δικλείδες ασφαλείας και λογοδοσίας. Θέλουμε να γνωρίζουμε πώς θα προστατευθεί ο προσωπικός χαρακτήρας της ψήφου και κυρίως θέλουμε να γνωρίζουμε αν πίσω από αυτή τη ρύθμιση υπάρχει μια πραγματική συνολική πολιτική για τη μητρότητα και την ελληνική οικογένεια. Γιατί η Ελληνίδα μάνα, κύριε Υπουργέ, δεν ζητά προνόμια, αν και θα έπρεπε να έχει, το τονίζουμε ξανά, ζητά ίση μεταχείριση, ζητά σεβασμό και πραγματική στήριξη από την πολιτεία. Και αυτό, κύριε Υπουργέ, είναι το μέτρο με το οποίο θα κρίνουμε εμείς, στην Ελληνική Λύση, και αυτή τη ρύθμιση. 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Τον λόγο έχει η κυρία Ακριώτου, που την καλωσορίζουμε και στην Επιτροπή μας και στο Κοινοβούλιο.
ΘΕΟΔΩΡΑ ΑΚΡΙΩΤΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Συναδέλφισσες και συνάδελφοι, να πω στον συνάδελφο προηγουμένως, που πολύ σωστά αναφέρθηκε στους εποχικούς πυροσβέστες, που βρισκόντουσαν απ’ από το πρωί στο Σύνταγμα, πρέπει να ομολογήσουμε ότι έχει γίνει μια κάποια πρόοδος στη ΝΔ, διότι ούτε χημικά ρίξαμε σήμερα ούτε τους καταβρέξαμε. Να το αναγνωρίσουμε.
Σχολίασαν οι περισσότεροι συνάδελφοι τη μεθαυριανή ψηφοφορία και να πω ότι η Εισηγήτρια και συντοπίτισσά μου, κυρία Καραμπατσώλη, έδειξε ουσιαστική ενσυναίσθηση και μαχητικότητα για την απρόσκοπτη συμμετοχή των γυναικών σε θέση ευθύνης. Περιμένουμε, λοιπόν, μεθαύριο ότι με την ίδια ζέση θα στηρίξετε και την πρόταση του ΣΥΡΙΖΑ να είναι η πέμπτη Αντιπρόεδρος της Βουλής η Έλενα Ακρίτα. Και όπως έπρεπε να κάνουμε όλοι και όλες εδώ μέσα, προχωράμε στην Κύρωση, συνυπογράφουμε, συναινούμε σε αυτή την τροποποίηση που συμβαίνει, διαφορετικά, θα είμαστε ανακόλουθοι, ανακόλουθες και τα προτάγματά μας εντελώς υποκριτικά.
Επί του θέματος τώρα. Προφανώς, η θέση του ΣΥΡΙΖΑ - Προοδευτική Συμμαχία, σε συγκεκριμένες τροποποιήσεις της Κύρωσης της Σύμβασης, ευθυγραμμισμένη με την Ευρωομάδα του ΣΥΡΙΖΑ και τον επικεφαλής της, Κώστα Αρβανίτη, είναι προφανώς θετική, γιατί, για εμάς, η αρχή είναι πάρα πολύ απλή. Η εγκυμοσύνη και η μητρότητα δεν μπορούν να περιορίζουν την πολιτική εκπροσώπηση και την πλήρη άσκηση μιας δημοκρατικά εκλεγμένης εντολής. 
Η Left, μάλιστα, πήγε και παρακάτω. Υποστήριξε μια πιο προωθημένη θέση. Μαζί με τη Renew και τους πράσινους, καταθέσαμε τροπολογίες, ώστε η δυνατότητα ψήφου μέσω εξουσιοδότησης να αφορά όχι μόνο την εγκυμοσύνη και τη μητρότητα – ξέρω κάποιοι θα σοκαριστούν - αλλά συνολικά τη γονική άδεια για όλους τους ευρωβουλευτές – ευρωβουλεύτριες που γίνονται γονείς, ανεξαρτήτως φύλου και τρόπου απόκτησης γονικής ιδιότητας. 
Η πρόταση αυτή συναντά αντιδράσεις βεβαίως από τη δεξιά και την ακροδεξιά και καθώς για την αλλαγή της ευρωπαϊκής εκλογικής πράξης απαιτείται ομοφωνία στο Συμβούλιο, επελέγη τελικά ένας πιο περιορισμένος συμβιβασμός, όπως ο σημερινός. 
Έτσι, προβλέπεται ψήφος μέσω εξουσιοδότησης για τις ευρωβουλεύτριες ως τρεις μήνες πριν από τον τοκετό και 6 μετά. Η αλλαγή είναι αναγκαία, καθώς, έως σήμερα, η ψήφος στην ολομέλεια ασκείται υποχρεωτικά αυτοπροσώπως, με αποτέλεσμα μία γυναίκα σε προχωρημένη εγκυμοσύνη ή μετά τον τοκετό να μην μπορεί πρακτικά να ασκήσει πλήρως την κοινοβουλευτική εντολή. Η πρόταση – να θυμίσω - είχε λάβει συντριπτική στήριξη στην ολομέλεια του Απριλίου, με 616 ψήφους υπέρ. Θεωρούμε, λοιπόν, τη ρύθμιση ένα σημαντικό πρώτο βήμα, διατηρώντας, όμως, τον ευρύτερο στόχο μας ότι η γονεϊκότητα ανεξαρτήτως φύλου να μην αποτελεί ποτέ εμπόδιο στην πολιτική συμμετοχή για εκπροσώπηση.
Εισηγούμαστε, φυσικά, θετική ψήφο. 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Τελείωσε πολύ γρήγορα η Θεοδώρα, οπότε σκόπευα να της χαρίσω άλλα δέκα λεπτά. Λοιπόν, σκόπευα να σου δώσω άλλα δέκα λεπτά μετά το λάθος.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια»): Η ευτυχία σας θα ήταν να το βουλώσουμε και να μη μιλάμε καθόλου, όπως έχουμε καταλάβει, αλλά εμείς τουλάχιστον δεν θα σας κάνουμε αυτό το χατίρι. 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Δεν κατάλαβα. Είπα ότι θα της έδινα κι άλλα. Τέλος πάντων. Δεν έχω όρεξη να συζητήσω άλλο μαζί σας κυρία Κωνσταντοπούλου, πραγματικά. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια): Ευτυχώς.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Δε μιλάει η Θεοδώρα, μιλάτε εσείς. Δεν μιλάει ο Δουδωνής, μιλάτε εσείς. Τι να πω; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια): Κυρίως, όμως, μιλάτε εσείς που δεν είστε Πρόεδρος. 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Κυρίως, μιλάω εγώ που είμαι Πρόεδρος και προεδρεύω νομίμως. Αλλιώς, δεν επρόκειτο να προεδρεύσω. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια): Δεν είστε Πρόεδρος. Ανεβήκατε στην έδρα του Προέδρου και προεδρεύετε.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Πάμε, πάμε. 
Τον λόγο έχει ο κ. Τάσος Οικονομόπουλος, Ειδικός Αγορητής της Κοινοβουλευτικής Ομάδας «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ "ΝΙΚΗ"» μέσω webex.
	Δυστυχώς, δε μπορεί να συνδεθεί ο κ. Οικονομόπουλος.
Θα δώσω τον λόγο στην κυρία Έλλη Ρούσου, η οποία είναι Ειδική Αγορήτρια της Κοινοβουλευτικής Ομάδας Πλεύση Ελευθερίας Ζωή Κωνσταντοπούλου. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια): Μπερδευτήκατε, κυρία Βούλτεψη. Θα έρθω εγώ.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Εντάξει, άμα καταργείτε τους Εισηγητές σας.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια): Τι εννοείτε; Την ορίσατε εσείς Εισηγήτρια; 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Εσείς την ορίσατε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια): Έχετε δικό μου έγγραφο; 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Συγγνώμη, δεν έχουμε; Μόνοι σας το βάλατε; Γιατί; Α, είναι το μέλος. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια): Α, κάνετε λάθος. Δεν πειράζει. Θα μου πείτε μήπως συγγνώμη; 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Άρα, γιατί δεν έχουμε έγγραφο και οι άλλοι έχουν;
ΖΩΗ ΚΩΝΣΤΑΝΤΟΠΟΥΛΟΥ ((Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια): Θα μου πείτε μήπως συγγνώμη; 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Όχι, δεν θα σας πω συγγνώμη. 
Τα άλλα κόμματα, γιατί στέλνουν τους Εισηγητές;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια): Εσείς, γιατί δεν έχετε Πρόεδρο και Αντιπρόεδρο;
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Γιατί είναι νόμιμο αυτό. Είναι νόμιμο απολύτως. Εσείς οφείλετε να ενημερώνετε τη Βουλή για τον Εισηγητή. Αυτά είναι στα καθήκοντα του Προέδρου, της Προέδρου. 
Λοιπόν, ελάτε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια): Αυτά ζούμε.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Κι εμείς, αυτά ζούμε, τις καταργήσεις των Βουλευτών στις Επιτροπές από τους Προέδρους. Τι να πω; Είναι θέμα των Βουλευτών σας αυτό. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια): Αυτά ζούμε, κύριε Λιβάνιε, αυτά ζούμε αγαπημένες μου Βουλευτίνες και αγαπημένοι μου Βουλευτές. Θα μου επιτρέψετε πρώτα απ’ όλα επειδή εγώ, ως Πρόεδρος της Βουλής, τα είχα καταργήσει τα εμφιαλωμένα και επειδή η Πλεύση Ελευθερίας υποστηρίζει φανατικά το δικαίωμα στο νερό ως δημόσιο αγαθό και επειδή βλέπω τώρα μπήκαν και νέα εμφιαλωμένα της Κόκα Κόλα που στηρίζει τη γενοκτονία, εμείς θα είμαστε ακόμα πιο ηχηροί στην αντίδρασή μας και στην υπεράσπιση του δικαιώματος στο νερό. Ζούμε σε μία εποχή που βάλλεται το δικαίωμα της πρόσβασης στο νερό ως δημόσιο αγαθό. Οικισμοί σε όλη τη χώρα αντιμετωπίζουν την πάρα πολύ ζοφερή προοπτική της ιδιωτικοποίησης και της αρπαγής των πηγών. Προσωπικά, υπερασπίζομαι τους κατοίκους και των Σταγιατών που με επιτυχία αντιμετώπισαν τα σχετικά σχέδια Μπέου αλλά και τώρα τους κατοίκους του Αγίου Βλασίου στο Πήλιο όπου θα βρίσκομαι την επόμενη Κυριακή στις 6 του μήνα. Η Πλεύση Ελευθερίας έχει μία σταθερή επιμονή να υπερασπίζεται το δικαίωμα στο νερό και βεβαίως έχουμε αντίρρηση και στο να διαφημίζει η Βουλή ιδιωτικές εταιρείες εμφιάλωσης νερού και στο να υπάρχει αυτού του είδους η εμπορευματοποίηση του νερού. 
Έρχομαι, τώρα, στο γεγονός της ημέρας, κατά την άποψη μου, που δεν είναι βέβαια οι αμήχανες δηλώσεις του κυρίου Μητσοτάκη με τον Πρόεδρο του Λιβάνου. Εντελώς αμήχανες δηλώσεις, την ώρα που η χώρα υπογράφει στρατιωτική συνεργασία με το κράτος του Ισραήλ. Το κράτος, δηλαδή, που διαπράττει γενοκτονία και που, μιας και συζητάμε τα δικαιώματα των εγκύων και τα δικαιώματα των γυναικών, το κράτος του Ισραήλ έχει δολοφονήσει, κυρία Καραμπατσώλη, έχει δολοφόνησε αμάχους, γυναίκες, παιδιά, εγκύους, γέροντες, γερόντισσες. Τι δουλειά έχει η Ελληνική Κυβέρνηση να σέρνει τη χώρα μας σε συμμαχίες με ένα κράτος του οποίου ο Πρωθυπουργός, ο Νετανιάχου, είναι καταζητούμενος από το διεθνές ποινικό δικαστήριο για διεθνή εγκλήματα; Είναι καταζητούμενος ο Νετανιάχου και το διεθνές ποινικό δικαστήριο είναι διεθνής θεσμός, στον οποίο η Ελλάδα στήριξε, ήταν η ιδρύτρια χώρα, ήταν στις 60 πρώτες χώρες που ακύρωσαν το καταστατικό του και είναι πραγματικά ντροπή ο κύριος Μητσοτάκης να θέλει και αυτή την παράδοση της Ελλάδας, στην υποστήριξη του διεθνούς δικαίου και του διεθνούς ποινικού δικαίου, να θέλει να τη διαρρήξει και να την κατακρημνίσει. 
Έρχομαι, όμως, στο γεγονός της ημέρας που είναι η ηχηρή, παλλόμενη παρουσία των εποχικών πυροσβεστών και πυροσβεστριών μπροστά στο Σύνταγμα με κατεύθυνση στο Μαξίμου, με διεκδίκηση της αξιοπρέπειάς τους και με υπενθύμιση ότι ο αγώνας τους και η μάχη τους είναι μάχη ολόκληρης της κοινωνίας. Και, ξέρετε, επειδή βρισκόμουν μαζί τους και φέρανε πραγματικά ζωή έξω από τη Βουλή και μέσα στη Βουλή και έχω υποσχεθεί να είμαι η φωνή τους πάντοτε και θα το κάνω πάντοτε. 
Ο Πρόεδρος της Βουλής, προς τιμήν του, υποδέχθηκε αντιπροσωπεία τους και πήρε το ψήφισμά τους. Ο Πρωθυπουργός, όχι απλώς δεν υποδέχθηκε αντιπροσωπεία τους, αλλά τους έστειλε τον κ. Νέζη; Νέζης είναι το όνομά του, κ. Λιβάνιε;
ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών): Ομιλία εκτός μικροφώνου 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια): Αυτός. Πώς λέγεται; Να το μάθει κι ο κόσμος. Ένα μη κυβερνητικό πρόσωπο, εν πάση περιπτώσει, τους είδε. Δεν ξέρετε ποιος το πήρε το ψήφισμα. Ένα μη κυβερνητικό πρόσωπο. Δεν καταδέχθηκε να τους δει κανένας Υπουργός, ούτε ο Πρωθυπουργός. Και όχι μόνο αυτό. Τους διαμήνυσαν κιόλας ότι δεν μπορεί να κινηθεί η πορεία προς το Μαξίμου, γιατί βρίσκεται ο Πρόεδρος του Λιβάνου στο Μαξίμου. Άρα, δεν μπορούσε να διαδηλώσει προς το Μαξίμου η πορεία των εποχικών πυροσβεστών; Δεν ξέρω. Σε ποια χώρα ζούμε; Στη χώρα που δεν καταδικάζει τα εγκλήματα κατά της ανθρωπότητας και τα εγκλήματα πολέμου σε βάρος του Λιβάνου από το κράτος του Ισραήλ, αλλά προφασίζεται ότι η παρουσία του Προέδρου του Λιβάνου εδώ αποτελεί λόγο μη άσκησης δικαιωμάτων και του δικαιώματος διαμαρτυρίας των εποχικών πυροσβεστών. 
Όπως και να ‘χει, η ιστορία δεν τελειώνει. Μόνο οι επισκέψεις των αξιωματούχων τελειώνουν. Οι διεκδικήσεις δεν τελειώνουν, αλλά αντίθετα είναι ζωντανές. Και, βέβαια, οι εποχικοί πυροσβέστες είναι πάντα και στη σκέψη και στο μυαλό και στην πράξη μας και χαίρομαι που και άλλα κόμματα του Κοινοβουλίου αναφέρθηκαν στη διεκδίκησή τους. Προσωπικά, αυτό το οποίο βίωσα σήμερα, πορευόμενη μαζί τους, ήταν τα κορναρίσματα, τα χειροκροτήματα και η συμπαράσταση από όλο τον κόσμο που συναντήσαμε, που είναι με τους πυροσβέστες και όχι απέναντι στους πυροσβέστες. Άρα, ο κ. Μητσοτάκης, εκτός του να το ακούσει καλά το σύνθημα που λένε, το ξέρετε το σύνθημα «Κυριάκο Μητσοτάκη, άκου το καλά, εσύ στο ελικόπτερο κι εμείς μες στη φωτιά. Τρεισήμισι χιλιάδες είναι τα κενά και εσύ πετάς χαρταετό μαζί με τον Τουρνά». Αυτό είναι σύνθημα από το 2024. Τον αποκεφάλισε τον Τουρνά ο κ. Μητσοτάκης, που ήταν Υφυπουργός και μετά μας τον επανάφερε ως Υπουργό. Και φτάσαμε την περασμένη Παρασκευή να έχουμε έναν στρατιωτικό, γιατί στρατιωτικός είναι ο κ. Τουρνάς, να λέει ότι υφίσταται μπούλινγκ από εμένα, αν είναι δυνατόν, κι επίσης να λέει, να ζητάει από τον Πρόεδρο της Επιτροπής, τον κ. Πέτσα, να τον προστατεύσει. Δηλαδή, ο Υπουργός Πολιτικής Προστασίας ζητάει προστασία. Οι πολίτες, από ποιον θα προστατευθούν;
Ας έρθω τώρα και στο νομοσχέδιό σας, κ. Λιβάνιε. Κατ’ αρχάς, είναι σημαντικό που έρχεται τόσο γρήγορα ένα ψήφισμα του Ευρωκοινοβουλίου. Ψηφίστηκε την Άνοιξη στο Ευρωκοινοβούλιο με συντριπτική πλειοψηφία και η ευρωβουλευτής μας, κ. Ζαχαρία, το υπερψήφισε για λόγους και ουσιαστικούς και συμβολικούς, γιατί έχει να κάνει με την ισότητα και με την αναγνώριση των δικαιωμάτων των γυναικών. Βλέπετε εκεί, στο Ευρωκοινοβούλιο, απασχολούνται με το πώς θα διευκολυνθούν οι γυναίκες που είναι έγκυοι ή οι γυναίκες που βρίσκονται σε λοχεία να ασκήσουν τα καθήκοντά τους. Στο δικό μας Κοινοβούλιο, σε αυτό που ανεβαίνοντας στο βήμα υφίσταμαι και επιτιμήσεις, μας λένε «τράβα κάνε κανένα παιδί ή υιοθέτησε», «αυτό ήταν μία ευχή» και «να ζητήσω συγνώμη». Αυτά λέει ο βουλευτής της «Νέας Δημοκρατίας», κ. Κυριαζίδης, ο οποίος έγινε δεκτός στην Κοινοβουλευτική Ομάδα της «Νέας Δημοκρατίας» μετά βαΐων και κλάδων και όταν επανήλθε στις προσβολές του, δεν τον επιτίμησε το κόμμα του, δεν του είπε κανείς τίποτα. Ήταν πριν από λίγες εβδομάδες. Ήταν τις τελευταίες μέρες συνεδρίασης της Βουλής. Ξέρετε ποια σηκώθηκε όρθια ουρλιάζοντας «Μην το ξαναπείς» στην Ολομέλεια της Βουλής; Η κυρία Έλενα Ακρίτα. Σηκώθηκε όρθια μη ανεχόμενη αυτή την προσβολή που είναι για όλες τις γυναίκες και τον απέτρεψε από το να το ξαναπεί. Τον απέτρεψε.
ΘΕΟΦΙΛΟΣ ΞΑΝΘΟΠΟΥΛΟΣ: Ή προσπάθησε να τον αποτρέψει.
	ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια): Κύριε Ξανθόπουλε, τον απέτρεψε, διότι ο κ. Κυριαζίδης, αφού τα είπε από του βήματος, κατέβηκε κάτω και ήθελε να το ξαναπεί. 
Εγώ, λοιπόν, έχω να πω, με την κυρία Ακρίτα είμαστε και σε διαφορετικά κόμματα και σε πολλά θέματα μπορεί να έχουμε διαφωνία, αλλά οφείλω, πρώτα απ’ όλα, να αναγνωρίσω ότι είναι μία βουλευτίνα συνεπής, παρούσα, η οποία μάχεται για τα δικαιώματα των ευάλωτων, μάχεται για την εξάλειψη των διακρίσεων και για τις κακοποιητικές συμπεριφορές και για το μπούλινγκ και για τον σεξισμό και είναι μια δυνατή φωνή στο πεδίο αυτό. 
Και είναι εξόχως προβληματική, κύριε Υπουργέ, την ίδια ώρα που εσείς φέρνετε αυτό το νομοσχέδιο, η κυβερνητική επιλογή να μπλοκάρει την εκλογή μιας συγκεκριμένης βουλευτίνας που είναι, πράγματι, ενοχλητική αντιπολιτευτικά, να μπλοκάρει την εκλογή της στο Προεδρείο της Βουλής και έτσι, να αφήσει το Προεδρείο της Βουλής χωρίς γυναικεία συμμετοχή. Και, ξέρετε από πότε έχει γίνει αυτό, κύριε Λιβάνιε; Εγώ το έψαξα και είμαι  σίγουρη επειδή είστε «ψαχτήρι», ότι θα το ψάξατε και εσείς. Αυτό έχει να γίνει από την τετραετία 1996 – 2000. Δηλαδή, πριν από 30 χρόνια το έκανε ο Σημίτης, που ξέρουμε ότι τον θαυμάζει και τον αγαπάει ο κ. Μητσοτάκης, αλλά αυτό δεν είναι μια καλή πρακτική, ο αποκλεισμός των γυναικών από τις θέσεις ευθύνης. 
Μας θυμίζει, βέβαια, τον νεοεκλεγέντα Πρωθυπουργό Μητσοτάκη, που τον ρωτούσε η δημοσιογράφος του BBC «Γιατί έχετε τόσες λίγες γυναίκες στην Κυβέρνηση;» και της απαντούσε «Α! Ξέρετε, στην Ελλάδα είναι δύσκολο να βρούμε γυναίκες για την Κυβέρνηση». Είναι για την κουζίνα οι γυναίκες στην Ελλάδα, όπως πιστεύει ο Κυρανάκης ή είναι για τα μπάζα, όπως πιστεύει ο Φλωρίδης ή είναι για να κάνουν κανένα παιδί, όπως πιστεύει ο Κυριαζίδης ή είναι υστερικές γυναίκες και κακά πρόσωπα και απαίσια πλάσματα, όπως πιστεύει ο Γεωργιάδης ή είναι κουκλίτσες που πρέπει να τους αφήσουν ή ξανθά πουλέν, όπως πιστεύει ο Καιρίδης και τι άλλο να αναφέρω.
Το θέμα το οποίο έχει αναφυεί, είναι πάρα πολύ σοβαρό. Πάρα πολύ σοβαρό. Έχω σημειώσει, ότι οι γυναίκες βουλευτίνες και υπουργοί της Νέας Δημοκρατίας, δεν έχουν δημόσια στηρίξει αυτή τη στάση της Κοινοβουλευτικής Ομάδας. Και η κυρία Κεραμέως και η κυρία Αγαπηδάκη, που ήταν παρούσες την προηγούμενη εβδομάδα, δεν πήραν θέση για το θέμα αυτό. Και θα μου επιτρέψετε να πω ότι είναι ένας εξαιρετικά ανησυχητικός αναχρονισμός που δείχνει, όμως, αυτό το οποίο εμείς επισημαίνουμε όλα αυτά τα χρόνια, ότι υπάρχει μία σεξιστική διάθεση του κυρίου Μητσοτάκη. Την έδειξε και ο ίδιος, διότι εμένα, ως πολιτικό και αρχηγό, με αντιμετωπίζει ως γυναίκα σε οίστρο, που καλεί τους συναδέλφους του να μου δείχνουν κατανόηση, γιατί είμαι σε αυτή την κατάσταση οίστρου, κυρία Καραμπατσώλη. Αυτή είναι, λοιπόν, η στάση του κυρίου Μητσοτάκη. Φαίνεται ότι τον ενοχλούν πολύ οι αναρτήσεις της κυρίας Ακρίτα και ίσως, θα πρέπει οι κύριοι του ΣΥ.ΡΙΖ.Α. να τις τιμήσετε αυτές τις αναρτήσεις, αυτές που ενοχλούν, γιατί είναι καταγγελτικές αναρτήσεις. 
Κατά τα λοιπά και επανερχόμενη στο νομοσχέδιο, αφού πω ότι ψηφίστηκε και πανηγυρίστηκε από την συντριπτική πλειοψηφία του Ευρωκοινοβουλίου και από την ευρωβουλευτίνα μας, θα ήθελα να πω ότι υπάρχει σοβαρή αντίφαση ανάμεσα στην εισαγωγή του και στη στάση της Κυβέρνησης σε σχέση με τις γυναίκες. Σήμερα, κατέθεσα την 79η επίκαιρη ερώτηση στον Πρωθυπουργό για τα ζητήματα της έμφυλης βίας και των γυναικοκτονιών και επίσης, για τα ζητήματα προστασίας των παιδιών. Υποψιάζομαι ότι για 79η φορά ο κ. Πρωθυπουργός θα πει ότι δεν έρχεται να απαντήσει. Για την ακρίβεια, θα απαξιώσει να έρθει και να πει οτιδήποτε. 
Εγώ του έχω αφήσει ανοιχτή πρόσκληση όποτε νομίζει, πριν να απέλθει και μας αφήσει χρόνους ως Πρωθυπουργός και όχι ως φυσικό πρόσωπο, να δηλώσει ποια μέρα θα ήθελε να συζητήσουμε αυτό το θέμα. Διότι, την περασμένη εβδομάδα μόνο, είχαμε δύο γυναικοκτονίες στη χώρα μας, δύο γυναικοκτονίες, μέσα σε τέσσερις μέρες. Είναι τρομακτικό. Και, βεβαίως, στο επίπεδο στο οποίο βρισκόμαστε αυτό το νομοσχέδιο που φέρνετε, κύριε Υπουργέ, πραγματικά δεν απαντά στο πρόβλημα. 
Εννοείται ότι εμείς είμαστε θετικοί πάντα στα ζητήματα κατοχύρωσης της ισότητας. Φυσικά για λόγους τεχνικούς, επειδή μπορεί η Νέα Δημοκρατία να επινοήσει κάτι και να πει αύριο ότι εφαρμόζουμε την διάταξη που λέει ότι αν ψηφίσεις θετικά δεν μιλάς στην Ολομέλεια. Εμείς επιφυλασσόμαστε γιατί θέλουμε να μιλήσουμε στην Ολομέλεια και δεν μας αρέσουν οι αλλαγές στους κανόνες. 
Έχουμε προβληματισμούς, βεβαίως, σε σχέση με τα ζητήματα της εκχώρησης πληρεξουσιότητας για την ψήφο, όπως συνολικά με τα ζητήματα των εξουσιοδοτήσεων που όμως δεν αφορούν το συγκεκριμένο ζήτημα, αφορούν συνολικότερα τον τρόπο ψηφοφορίας. 
Βλέπω πώς με κοιτάτε. Όλα τα παρακολουθεί ο κ. Λιβάνιος. Θα φέρετε και κανέναν εκλογικό νόμο;
ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών): Μακριά από εμένα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια): Μακριά από εσάς. 
Εμείς υπογραμμίζουμε ότι η προστασία της ισότητας, η κατοχύρωση της ισότητας είναι έμπρακτη και όχι διακηρυκτική. Δυστυχώς, είμαστε στο σημείο που έλειπε και η διακήρυξη. Διότι εδώ διακηρύσσει η Κοινοβουλευτική Ομάδα της Νέας Δημοκρατίας με εντολή Μητσοτάκη, ότι θα επιβάλει Προεδρείο αμιγώς ανδρικό μετά από 30 χρόνια. Και αυτό για εμάς είναι μία θεσμική «βόμβα», που φαίνεται ότι είναι έτοιμη η Κυβέρνηση να την ενεργοποιήσει. 
Σε κάθε περίπτωση, η Πλεύση Ελευθερίας θα είναι εδώ δυνατή φωνή για τις γυναίκες. Για τις γυναίκες που υφίστανται και τις διακρίσεις και την ανισότητα και την κακοποίηση και την έλλειψη αναγνώρισης του ρόλου τους. Όπως θα είμαστε εδώ δυνατή φωνή για κάθε έμβιο πλάσμα, για κάθε ανθρώπινη ύπαρξη, αλλά και κάθε έμβια ζωή. Και βεβαίως, θα είμαστε εδώ για να καταδεικνύουμε και την απουσία εκείνων που δεν είναι. 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Θέλω να ανακοινώσω στην Επιτροπή ότι ο κ. Οικονομόπουλος έχει πρόβλημα με τη σύνδεση και επομένως δεν θα τοποθετηθεί. Φαντάζομαι ότι θα τοποθετηθεί αύριο στην Ολομέλεια. Μήπως μας ακούτε, κύριε Οικονομόπουλε; 
[bookmark: _Hlk239091061]ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»): Εγώ πάντα σας άκουγα. Εσείς με ακούτε; 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Τώρα σας ακούμε, πριν δεν σας ακούγαμε. Είχατε μάλλον κλειστό το μικρόφωνο. 
ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»): Συγγνώμη, έχω κάποιο τεχνικό πρόβλημα. Επιφυλασσόμαστε για την Ολομέλεια.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Επομένως αύριο. 
Θα περάσουμε, λοιπόν, στον κ. Υπουργό. Παρακαλώ, κύριε Υπουργέ, έχετε τον λόγο για τη δική σας τοποθέτηση, ώστε μετά να πάμε στην ψηφοφορία. 
ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών): Ευχαριστώ, κυρία Πρόεδρε. Θα είμαι σύντομος. 
Να πω, κατ’ αρχήν, και αφορά κυρίως τον κ. Γραμμένο, το τι ψηφίζουμε σήμερα. Σήμερα, ψηφίζουμε την Κύρωση μιας ουσιαστικά απόφασης, μιας τροποποίησης της πράξης του Ευρωπαϊκού Κοινοβουλίου. Δεν αφορά το Ελληνικό Κοινοβούλιο και δεν αφορά την εσωτερική έννομη τάξη. Αφορά τον τρόπο λειτουργίας του Ευρωκοινοβουλίου. 
ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»): Μέλος της Ε.Ε. είμαστε, αφορά κι εμάς.
ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών): Αφορά τον τρόπο ψηφοφορίας στο Ευρωκοινοβούλιο. Είναι τροποποίηση της εκλογικής πράξης της Ευρωπαϊκής Ένωσης που με αυτό γίνονται και οι ευρωεκλογές και τα σχετικά. Και γι’ αυτό έρχεται η τροποποίηση της συγκεκριμένης πράξης η οποία εντάχθηκε στο συγκεκριμένο νομοθέτημα της Ευρωπαϊκής Ένωσης.
	Άρα, λοιπόν, δεν είναι στη διακριτική ευχέρεια κάθε κράτους-μέλους να τροποποιήσει, να αλλάξει ή να προσαρμόσει. Να πω, για την ιστορία, ότι ξεκίνησε από τον Νίκο Βούτση και από το 2017, η Βουλή έχει επιστολική ψήφο για τις έγκυες γυναίκες που τις διευκολύνει και θα έλεγα ότι μπορούμε, κάποια στιγμή, να κάνουμε και ένα βήμα παραπάνω να μπορούν να συμμετάσχουν στο ευχάριστο αυτό διάστημα και δια τηλεδιάσκεψης στις συνεδριάσεις όχι μόνο της Επιτροπής αλλά και της Ολομέλειας. Θα ήταν ένα σημαντικό βήμα για να μπορούν να συμμετέχουν ενεργά. Είναι κάτι το οποίο το κάναμε στην αυτοδιοίκηση. Στην αυτοδιοίκηση, είχε υποχρέωση να γίνεται μια συνεδρίαση Δημοτικού Συμβουλίου με φυσική παρουσία ή αντίστοιχα Περιφερειακού Συμβουλίου. Τώρα, την καταργήσαμε αυτή με αφορμή τη Δανάη Βουτυράκου, όπου κακώς είχε ερμηνευτεί ότι χρειαζόταν άδεια ασθένειας ή οτιδήποτε. Αλλά, εν πάση περιπτώσει, αυτό που κάναμε είναι ότι καταργήσαμε την υποχρέωση να γίνεται μια συνεδρίαση με φυσική παρουσία και μάλιστα δίνουμε την υποχρέωση, πλέον γυρνάμε ανάποδα τη διαδικασία, ότι εφόσον μία γυναίκα εγκυμονεί ή βρίσκεται στην περίοδο της λοχείας, να μπορεί να γίνεται υποχρεωτικά η συνεδρίαση πλέον με τηλεδιάσκεψη. Και μάλιστα λάβαμε και εκεί μία μέριμνα στις ελάχιστες περιπτώσεις που η αυτοδιοίκηση έχει φυσική παρουσία.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια): Βέβαια, κύριε Υπουργέ, το πρόβλημα είναι ότι στην τελευταία περίοδο, οι βουλευτές της Νέας Δημοκρατίας ψηφίζουν με επιστολική χωρίς να είναι ασθενείς ούτε εκεί. Όλοι.
ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών): Να πω ότι από το 1953, την Ελένη τη Σκούρα, οι δύο πρώτες γυναίκες οι οποίες εκλέχθηκαν στη Βουλή 1956, είναι η Τσαλδάρη και η Βάσω Θανασέκου της ΕΔΑ οι δύο που έκαναν την αρχή, φτάσαμε το ανώτατο όριο - αν δεν κάνω λάθος - είναι 73 γυναίκες βουλευτές τον Μάιο του 2023 στη βραχύβια αυτή Βουλή, τώρα είμαστε στις 70. Κάτω από το ένα τέταρτο. Κάποια στιγμή, πρέπει να δούμε και περισσότερα εργαλεία και περισσότερες μεθόδους για να ενισχυθεί η συμμετοχή των γυναικών. Είναι το 50% της κοινωνίας, του εκλογικού σώματος. Πρέπει, κάποια στιγμή, να φτάσουμε σε αντίστοιχους αριθμούς και αυτό σημαίνει ότι θα πρέπει η παρουσία της γυναικάς…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» - Ειδική Αγορήτρια): Γυναίκα πρωθυπουργό.
ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών): Και όχι υπηρεσιακή. Κανονικά εκλεγμένη. Κάποια στιγμή, θα γίνει, όπως και στις Ηνωμένες Πολιτείες Αμερικής.
ΑΘΗΝΑ ΛΙΝΟΥ: Υπάρχουν πρακτικοί τρόποι, κύριε Υπουργέ, να ενισχυθούν οι γυναίκες.
ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών): Ορίστε;
ΑΘΗΝΑ ΛΙΝΟΥ: Υπάρχουν πρακτικοί τρόποι. Παραδείγματος χάριν, ο 151 άνδρας να αποκλείεται.
ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών): Εντάξει, υπάρχουν τρόποι και το έχουν αντιμετωπίσει και σε πολλές άλλες χώρες. Δεν είναι μόνο η ποσόστωση σαν απόλυτος αριθμός. Υπάρχουν κι άλλοι τρόποι που κάποια στιγμή θα μπορούμε να το δούμε στο μέλλον πώς μπορεί να ενισχυθεί η συμμετοχή και υπό καθεστώς ισότητας αλλά και υπό καθεστώς σεβασμού όλων των υποψηφίων. Και βέβαια, να υπενθυμίσω, ένα χαρακτηριστικό δημοσίευμα του 1928, την αντίδραση των ανδρών στο να μη δοθεί καν δικαίωμα ψήφου στις γυναίκες με μία επιχειρηματολογία η οποία ήταν τόσο ξένη πλέον προς αυτό που ζούμε τα επόμενα χρόνια. Η κοινωνία προχωράει μπροστά. Είναι θετικό ότι το Ευρωκοινοβούλιο παίρνει και πήρε αυτή την πρωτοβουλία για να διευκολυνθεί ο τρόπος άσκησης των καθηκόντων των γυναικών ευρωβουλευτριών. Από εκεί και πέρα υπάρχουν και άλλα πράγματα που λύνονται σε επίπεδο ευρωπαϊκής ένωσης και βεβαίως και στο δικό μας επίπεδο, ώστε να μπορέσουμε να στηρίξουμε και να ενισχύσουμε τη συμμετοχή των γυναικών στα κοινά. Σας ευχαριστώ πολύ.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Ωραία. Ευχαριστούμε πολύ τον κύριο Υπουργό.
Κυρίες και κύριοι συνάδελφοι, ολοκληρώθηκε η συζήτηση και θα προχωρήσουμε στην ψηφοφορία.
Η Εισηγήτρια της Πλειοψηφίας, κυρία Κωνσταντίνα Καραμπατσώλη;
ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ (Εισηγήτρια της Πλειοψηφίας): Υπέρ.

	ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Η Ειδική Αγορήτρια του Κομμουνιστικού Κόμματος Ελλάδος, κυρία Μανωλάκου.
ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο. «ΚΚΕ»): Υπερψηφίζουμε.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Ο κ. Γραμμένος.
ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»): Επιφύλαξη για την Ολομέλεια, κυρία Πρόεδρε.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Η Ειδική Αγορήτρια του ΣΥΡΙΖΑ, κυρία Ακριώτου.
ΘΕΟΔΩΡΑ ΑΚΡΙΩΤΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ  - ΠΡΟΟΔΕΥΤΙΚΗ ΣΥΜΜΑΧΙΑ»): Υπέρ, κυρία Πρόεδρε.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Ο κ. Οικονομόπουλος.
ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ»): Επιφύλαξη, κυρία Πρόεδρε.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Ο κ. Δουδωνής;
ΠΑΝΑΓΙΩΤΗΣ ΔΟΥΔΩΝΗΣ (Εισηγητής της Μειοψηφίας): Υπέρ, κυρία Πρόεδρε.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Η κυρία Κωνσταντοπούλου;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»-Ειδική Αγορήτρια): Θετικά, με την επιφύλαξη να τοποθετηθούμε αύριο στην Ολομέλεια για την περίπτωση που αλλάξετε τους κανόνες. Είμαστε θετικοί, αλλά επιφυλασσόμαστε για να μιλήσουμε αύριο μην τυχόν και αλλάξετε τους κανόνες και δεν αφήσετε να μιλήσουν όσοι ψηφίζουν θετικά, όπως λέει ο Κανονισμός. 
ΠΑΝΑΓΙΩΤΗΣ ΔΟΥΔΩΝΗΣ (Εισηγητής της Μειοψηφίας): Σωστή η παρατήρηση. Θα το κάνουμε με επιφύλαξη γι’ αυτό τον λόγο. Έχετε απόλυτο δίκιο. 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Εντάξει. Δεν υπάρχει θέμα αλλαγής κανόνων σε αυτό. Αν θέλει κάποιος να μιλήσει, θα μιλήσει. Όλοι μιλάνε. Δεν υπάρχει αυτό το θέμα. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»-Ειδική Αγορήτρια): Το έχουμε ζήσει και αυτό.
ΠΑΝΑΓΙΩΤΗΣ ΔΟΥΔΩΝΗΣ (Εισηγητής της Μειοψηφίας): Επειδή έχει ανακύψει αυτό το ειδικό θέμα. Καθαρά για τυπικούς λόγους εφαρμογής του Κανονισμού, ας κρατήσουμε την επιφύλαξη. Καταλαβαίνετε ποια είναι η στάση μας. 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Συνεπώς, όπως προκύπτει από τις θέσεις των κομμάτων, το ως άνω σχέδιο νόμου του Υπουργείου Εσωτερικών γίνεται δεκτό, επί της αρχής, επί των άρθρων και στο σύνολό του, ως έχει, κατά πλειοψηφία 
Ευχαριστούμε πάρα πολύ. 
Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ. Αθανασίου Χαράλαμπος, Αντωνίου Μαρία, Βούλτεψη Σοφία, Ζεμπίλης Αθανάσιος, Καιρίδης Δημήτριος, Καλογερόπουλος Δημήτριος, Καππάτος Παναγής, Καραμπατσώλη Κωνσταντίνα, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη – Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Μπουκώρος Χρήστος, Νικολακόπουλος Ανδρέας, Οικονόμου Βασίλειος, Ράπτη Ζωή, Τριαντόπουλος Χρήστος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Λιακούλη Ευαγγελία, Μάντζος Δημήτριος, Μουλκιώτης Γεώργιος, Πάνας Απόστολος, Τσίμαρης Ιωάννης, Μανωλάκου Διαμάντω, Κανέλλη Γαρυφαλλιά (Λιάνα), Κομνηνάκα Μαρία, Κτενά Αφροδίτη, Γραμμένος Βασίλειος, Χήτας Κωνσταντίνος, Ακριώτου Θεοδώρα, Ξανθόπουλος Θεόφιλος, Παπαηλιού Γεώργιος, Κουρουπάκη Ασπασία, Οικονομόπουλος Τάσος, Κωνσταντοπούλου Ζωή, Ρούσσου Έλλη, Βαλτογιάννης Διονύσιος, Δημητροκάλλης Ιωάννης, Καραγεωργοπούλου Ελένη, Κατσιβαρδάς Χαράλαμπος, Σαρακιώτης Ιωάννης, Τζανακόπουλος Δημήτριος, Τσαπανίδου Παρθένα (Πόπη), Χρηστίδου Ραλλία και Ψυχογιός Γεώργιος.
Τέλος και περί ώρα 17.40΄ λύθηκε η συνεδρίαση.

